Pengujian haiwan

**Pengujian haiwan**, juga dikenali sebagai **pengujikajian haiwan**, **penyelidikan haiwan**, dan **ujian ''in vivo***, ialah penggunaan [[haiwan]] bukan manusia, sebagai [[organisma model]], dalam uji kaji yang mencari jawapan kepada persoalan sains dan persoalan perubatan. Pendekatan ini dapat dikontraskan dengan kajian lapangan yang dalamnya haiwan diperhatikan di dalam persekitaran semula jadi atau habitat masing-masing. Penyelidikan uji kaji dengan haiwan biasanya dijalankan di universiti, di sekolah perubatan, dalam syarikat farmasi, dalam pertubuhan pertahanan, dan di prasarana komersial yang menyediakan perkhidmatan pengujian haiwan kepada industri. Tumpuan pengujian haiwan berbeza-beza pada keselanjaran daripada [[penyelidikan asas|penyelidikan tulen]], yang bertumpu pada pembangunan pengetahuan asas tentang sesuatu organisma, kepada penyelidikan terapan, yang mungkin bertumpu untuk menjawab sesetengah persoalan dengan kepentingan amali besar, seperti pencarian penawar untuk sesuatu penyakit. Contoh bagi penyelidikan terapan termasuk pengujian rawatan penyakit, pembiakbakaan, penyelidikan pertahanan, dan [[pengujian toksikologi|toksikologi]], termasuk [[pengujian kosmetik terhadap haiwan|pengujian kosmetik]]. Dalam pendidikan, pengujian haiwan kadang-kadang merupakan komponen dalam kursus [[biologi]] atau kursus [[psikologi]].

Penyelidikan yang menggunakan model haiwan telah menjadi pusat bagi kebanyakan pencapaian perubatan moden. Penyelidikan sedemikian telah menyumbangkan kebanyakan pengetahuan asas di bidang seperti [[fisiologi]] dan [[biokimia]] manusia dan telah memainkan peranan ketara di bidang seperti [[neurosains]] dan [[jangkitan|penyakit berjangkit]]. Hasilnya termasuk [[pembasmian polio|pembasmian hampir bagi polio]] dan perkembangan [[pemindahan organ|transplantasi organ]] dan telah memberikan manfaat kepada kedua-dua manusia dan haiwan. Dari tahun 1910 hingga tahun 1927, hasil kerja [[Thomas Hunt Morgan]] dengan [[bari-bari]] *Drosophila melanogaster* mengenal pasti [[kromosom]] sebagai vektor bagi pewarisan untuk gen dan [[Eric Kandel]] menulis bahawa penemuan Morgan "membantu mengubah biologi menjadi sains uji kaji". Penyelidikan mengenai organisma model membawa kepada kemajuan perubatan lanjut, seperti penghasilan [[antitoksin difteria]] dan penemuan [[insulin]] pada tahun 1922 dan penggunaannya dalam rawatan diabetes, yang sebelum ini membawa maut. Anestetik am moden seperti [[halotana]] juga dibangunkan melalui pengajian tentang organisma model dan diperlukan untuk operasi pembedahan kompleks moden. Kemajuan dan rawatan perubatan abad ke-20 lain yang bergantung pada penyelidikan yang dilakukan pada haiwan termasuk teknik [[pemindahan organ|transplantasi organ]], mesin jantung paru-paru, [[antibiotik]], dan vaksin [[batuk kokol]].

Pengujian haiwan digunakan secara meluas untuk membantu dalam penyelidikan [[penyakit]] manusia apabila [[penyelidikan subjek manusia|pengujikajian manusia]] tidak dapat dilaksanakan atau [[bioetika|tidak beretika]]. Strategi ini dimungkinkan kerana [[keturunan bersama]] bagi semua organisma hidup dan pemuliharaan [[laluan metabolisme|tapak jalan metabolisme]] dan [[biologi perkembangan|tapak jalan perkembangan]] dan [[asid nukleik|bahan genetik]] sepanjang perjalanan [[evolusi]]. Pelaksanaan uji kaji pada organisma model membolehkan pemahaman lebih baik tentang proses penyakit tanpa risiko tambahan, iaitu mudarat kepada manusia sebenar. Spesies organisma model biasanya dipilih supaya ia bertindak balas terhadap penyakit atau rawatannya dengan cara yang menyerupai [[fisiologi]] manusia sebagaimana yang diperlukan. [[Kegiatan biologi]] pada organisma model tidak memastikan kesan pada manusia dan mesti ada waspada dalam pengitlakan daripada satu organisma kepada organisma lain. Walau bagaimanapun, banyak ubat, rawatan, dan penawar untuk penyakit manusia dibangunkan sebahagiannya dengan bimbingan model haiwan. Rawatan untuk penyakit haiwan telah juga dibangunkan, termasuk untuk [[penyakit anjing gila|rabies]], [[antraks]], [[glanders]], [[virus imunodefisiensi kucing]] (FIV), [[tuberkulosis]], demam lembu Texas, [[demam babi klasik]] (kolera babi), [[cacing jantung]], dan [[penyakit parasit|jangkitan parasit]] lain. Pengujikajian haiwan terus diperlukan untuk penyelidikan bioperubatan dan digunakan dengan matlamat penyelesaian masalah perubatan seperti penyakit Alzheimer, AIDS, sklerosis berbilang, kecederaan saraf tunjang, dan keadaan lain yang tidak mempunyai sistem model *in vitro* berguna yang tersedia.

Penggunaan tahunan haiwan [[vertebrat]]—daripada ikan *Danio rerio* kepada [[primat]] bukan manusia—dianggarkan sebanyak 192 juta setakat tahun 2015. Di [[Kesatuan Eropah]], spesies vertebrat mewakili 93% daripada jumlah haiwan yang digunakan dalam penyelidikan dan 11.5 juta ekor haiwan digunakan di sana pada tahun 2011. Mencit (*Mus musculus*) dikaitkan dengan banyak penemuan biologi penting pada abad ke-20 dan abad ke-21 dan, mengikut satu anggaran, bilangan mencit dan tikus yang digunakan di Amerika Syarikat sahaja pada tahun 2001 ialah 80 juta. Pada tahun 2013, ada laporan bahawa mamalia (mencit dan tikus), ikan, amfibia, dan reptilia bersama-sama menyumbangkan melebihi 85% daripada jumlah haiwan penyelidikan. Pada tahun 2022, undang-undang diluluskan di Amerika Syarikat yang menghapuskan syarat [[Pentadbiran Makanan dan Dadah]] agar semua ubat diuji pada haiwan.

Pengujian haiwan dikawal atur pada darjah berbeza-beza di negara berlainan. Dalam sesetengah kes, pengujian haiwan dikawal ketat sementara yang lain mempunyai peraturan lebih longgar. Terdapat perdebatan berlangsung tentang [[#Etika|etika dan keperluan pengujian haiwan]]. Penyokong berhujah bahawa ini telah membawa kepada kemajuan ketara di bidang perubatan dan di bidang lain sementara pembantah membangkitkan kebimbangan tentang [[kekejaman terhadap haiwan]] dan mempersoalkan keberkesanannya dan kebolehpercayaannya. Terdapat usaha berlangsung untuk mencari alternatif kepada pengujian haiwan seperti [[penyelakuan komputer|model simulasi komputer]], [[organ pada cip|teknologi organ pada cip]] yang mengajuk organ manusia untuk ujian makmal, teknik [[mikrodos]] yang melibatkan pemberian dos kecil sebatian ujian kepada manusia sukarelawan dan bukan pula haiwan bukan manusia untuk ujian keselamatan atau [[ujian dadah|penyaringan dadah]], imbasan [[tomografi pancaran positron]] (PET) yang membolehkan pengimbasan [[otak manusia]] tanpa memudaratkan manusia, pengajian [[epidemiologi]] bandingan dalam kalangan populasi manusia, dan simulator dan program komputer untuk tujuan pengajaran.

==Takrifan==
Istilah *pengujian haiwan*, *pengujikajian haiwan*, *penyelidikan haiwan*, *pengujian in vivo*, dan *viviseksi* mempunyai [[denotasi]] serupa tetapi [[konotasi]] berlainan. Secara harfiah, "viviseksi" memaksudkan "pembahagian hidup" bagi haiwan dan dari segi sejarah hanya merujuk uji kaji yang melibatkan [[diseksi]] bagi haiwan hidup. Istilah ini kadang-kadang digunakan untuk secara pejoratif merujuk sebarang uji kaji yang menggunakan haiwan hidup; sebagai contoh, *Encyclopædia Britannica* mentakrifkan "viviseksi" sebagai: "Pembedahan terhadap haiwan hidup untuk tujuan uji kaji dan bukan pula tujuan penyembuhan; secara lebih luas, semua pengujikajian terhadap haiwan hidup", walaupun kamus bertegas bahawa takrifan lebih luas "hanya digunakan oleh orang yang menentang kerja sedemikian". Perkataan ini mempunyai konotasi negatif, kerana mengimplikasikan penyeksaan, penderitaan, dan kematian. Perkataan "viviseksi" lebih diutamakan oleh mereka yang menentang penyelidikan ini, sementara saintis biasanya menggunakan istilah "pengujikajian haiwan".

Teks berikut mengecualikan sebanyak mungkin amalan yang berkaitan dengan [[pembedahan veterinar]] *in vivo*, yang diserahkan kepada perbincangan tentang [[viviseksi]].

==Sejarah==



Rujukan terawal kepada pengujian haiwan didapati dalam tulisan [[Yunani Purba|orang Yunani]] pada abad ke-2 SM dan abad ke-4 SM. [[Aristoteles]] dan [[Erasistratus]] merupakan antara yang pertama yang melakukan uji kaji terhadap haiwan hidup. [[Galen]], iaitu seorang pakar perubatan Rom abad ke-2, melakukan diseksi [[bedah siasat]] pada babi dan kambing. [[Abu Marwan Ibn Zuhr|Ibn Zuhr]], iaitu seorang [[perubatan di dunia Islam zaman pertengahan|pakar perubatan Arab]] abad ke-12 di [[al-Andalus|Sepanyol Moor]], memperkenalkan kaedah uji kaji, iaitu pengujian tatacara pembedahan sebelum penerapan pada pesakit manusia. Penemuan pada abad ke-18 dan abad ke-19 menyertakan penggunaan [[tikus belanda]] oleh [[Antoine Lavoisier]] di dalam [[kalorimeter]] untuk membuktikan bahawa [[pernafasan (fisiologi)|pernafasan]] ialah satu bentuk pembakaran dan demonstrasi [[teori kuman penyakit]] oleh [[Louis Pasteur]] pada tahun 1880-an dengan menggunakan [[antraks]] pada biri-biri. [[Robert Koch]] menggunakan pengujian haiwan pada mencit dan tikus belanda untuk menemukan bakteria yang menyebabkan antraks dan [[tuberkulosis]]. Pada tahun 1890-an, [[Ivan Pavlov]] menggunakan anjing untuk memerihalkan [[penyesuaian klasik|pelaziman klasik]] sehingga masyhur.

Penyelidikan yang menggunakan model haiwan telah menjadi pusat bagi kebanyakan pencapaian perubatan moden. Penyelidikan sedemikian telah menyumbangkan kebanyakan pengetahuan asas di bidang seperti [[fisiologi]] dan [[biokimia]] manusia dan telah memainkan peranan ketara di bidang seperti [[neurosains]] dan [[jangkitan|penyakit berjangkit]]. Sebagai contoh, hasilnya termasuk [[pembasmian polio|pembasmian hampir bagi polio]] dan perkembangan [[pemindahan organ|transplantasi organ]] dan telah memberikan manfaat kepada kedua-dua manusia dan haiwan. Dari tahun 1910 hingga tahun 1927, hasil kerja [[Thomas Hunt Morgan]] dengan [[bari-bari]] *Drosophila melanogaster* mengenal pasti [[kromosom]] sebagai vektor bagi pewarisan untuk gen. *Drosophila* menjadi salah satu organisma model pertama, dan buat seketika yang digunakan secara paling meluas, dan [[Eric Kandel]] menulis bahawa penemuan Morgan "membantu mengubah biologi menjadi sains uji kaji". *D. melanogaster* kekal sebagai salah satu organisma model eukariot yang digunakan secara paling meluas. Dalam tempoh masa sama, pengajian tentang genetik mencit di makmal [[William Ernest Castle]] dalam kerjasama dengan [[Abbie Lathrop]] membawa kepada penjanaan bagi strain mencit terbiak baka dalam DBA ("*dilute, brown, and non-agouti*", "cair, perang, dan bukan agouti") dan penjanaan sistematik bagi strain terbiak baka dalam lain. Mencit sejak itu telah digunakan secara meluas sebagai organisma model dan dikaitkan dengan banyak penemuan biologi penting pada abad ke-20 dan abad ke-21.

Pada lewat abad ke-19, [[Emil von Behring]] mengasingkan toksin [[difteria]] dan menunjukkan kesannya pada tikus belanda. Beliau selanjutnya membangunkan antitoksin melawan difteria pada haiwan dan kemudian pada manusia, yang menghasilkan kaedah moden bagi pengimunan dan sebahagian besarnya menamatkan difteria sebagai penyakit mengancam. Antitoksin difteria diperingati secara terkenal dalam perlumbaan Iditarod, yang dimodelkan sempena penghantaran antitoksin dalam [[pengangkutan serum ke Nome 1925]]. Kejayaan pengajian haiwan dalam menghasilkan antitoksin difteria juga telah diatributkan sebagai punca untuk kemerosotan penentangan awal abad ke-20 terhadap penyelidikan haiwan di Amerika Syarikat.

Penyelidikan seterusnya mengenai organisma model membawa kepada kemajuan perubatan lanjut, seperti penyelidikan [[Frederick Banting]] mengenai anjing, yang menentukan bahawa pencilan rembesan pankreas dapat digunakan untuk merawat anjing dengan [[kencing manis|diabetes]]. Ini membawa kepada penemuan [[insulin]] pada tahun 1922 (dengan [[John Macleod]]) dan penggunaannya dalam rawatan diabetes, yang sebelum ini membawa maut. Penyelidikan [[John Cade]] mengenai tikus belanda menemukan sifat antikonvulsan bagi garam litium, yang merevolusikan rawatan bagi [[gangguan bipolar|kecelaruan bipolar]], lalu menggantikan rawatan terdahulu, iaitu lobotomi atau terapi elektrokonvulsif. Anestetik am moden, seperti [[halotana]] dan sebatian berkaitan, juga dibangunkan melalui pengajian tentang organisma model dan diperlukan untuk operasi pembedahan kompleks moden.

Pada tahun 1940-an, [[Jonas Salk]] menggunakan kajian beruk resus untuk mengasingkan bentuk-bentuk paling virulen bagi virus [[polio]], yang membawa kepada penciptaan [[vaksin polio]] oleh beliau. Vaksin itu, yang disediakan secara umum pada tahun 1955, mengurangkan insiden polio sebanyak 15 kali ganda di Amerika Syarikat sepanjang tempoh lima tahun berikutnya. [[Albert Sabin]] memperbaik vaksin dengan menyebarkan virus polio melalui perumah haiwan, termasuk monyet; vaksin Sabin dihasilkan untuk penggunaan besar-besaran pada tahun 1963 dan telah hampir membasmi polio di Amerika Syarikat menjelang tahun 1965. Menurut anggaran, pembangunan dan penghasilan vaksin memerlukan penggunaan 100,000 ekor beruk resus, dengan 65 dos vaksin yang dihasilkan daripada setiap beruk. Sabin menulis pada tahun 1992, "Tanpa penggunaan haiwan dan manusia, adalah mustahil untuk memperoleh pengetahuan penting yang diperlukan untuk mengelakkan banyak penderitaan dan kematian pramatang bukan hanya dalam kalangan manusia, tetapi juga dalam kalangan haiwan."

Pada 3 November 1957, seekor [[anjing angkasa Soviet|anjing Soviet]], iaitu [[Laika]], menjadi yang pertama daripada banyak [[haiwan di angkasa|haiwan yang mengorbit Bumi]]. Pada tahun 1970-an, rawatan antibiotik dan vaksin untuk [[penyakit kusta|kusta]] dibangunkan dengan menggunakan armadilo, kemudian diberikan kepada manusia. Kebolehan manusia untuk mengubah [[genetik]] bagi haiwan mengambil langkah besar ke hadapan pada tahun 1974 apabila [[Rudolf Jaenisch]] dapat menghasilkan [[organisma terubah suai secara genetik|mamalia transgenik]] pertama, dengan menyepadukan DNA daripada [[simian]] ke dalam [[genom]] bagi mencit. Penyelidikan genetik ini berkembang pesat dan, pada tahun 1996, [[Dolly (biri-biri)|Dolly si biri-biri]] dilahirkan, iaitu mamalia pertama yang [[pengklonan molekul|diklon]] daripada sel dewasa.

Kemajuan dan rawatan perubatan abad ke-20 lain yang bergantung pada penyelidikan yang dilakukan pada haiwan termasuk teknik [[pemindahan organ|transplantasi organ]], mesin jantung paru-paru, [[antibiotik]], dan vaksin [[batuk kokol]]. Rawatan untuk penyakit haiwan telah juga dibangunkan, termasuk untuk [[penyakit anjing gila|rabies]], [[antraks]], [[glanders]], [[virus imunodefisiensi kucing]] (FIV), [[tuberkulosis]], demam lembu Texas, [[demam babi klasik]] (kolera babi), [[cacing jantung]], dan [[penyakit parasit|jangkitan parasit]] lain. Pengujikajian haiwan terus diperlukan untuk penyelidikan bioperubatan dan digunakan dengan matlamat penyelesaian masalah perubatan seperti penyakit Alzheimer, AIDS, sklerosis berbilang, kecederaan saraf tunjang, banyak sakit kepala, dan keadaan lain yang tidak mempunyai sistem model *in vitro* berguna yang tersedia.

Pengujian [[toksikologi]] menjadi penting pada abad ke-20. Pada abad ke-19, undang-undang yang mengawal atur adalah lebih longgar. Sebagai contoh, di Amerika Syarikat, pemerintah hanya boleh melarang ubat selepas mereka telah mendakwa syarikat kerana menjual produk yang memudaratkan pelanggan. Walau bagaimanapun, sebagai gerak balas kepada [[sulfanilamida eliksir|bencana sulfanilamida eliksir]] pada tahun 1937 yang dalamnya ubat senama membunuh melebihi 100 orang pengguna, Kongres Amerika Syarikat meluluskan undang-undang yang menghendaki pengujian keselamatan bagi ubat pada haiwan sebelum ubat tersebut boleh dipasarkan. Negara lain menggubal perundangan serupa. Pada tahun 1960-an, sebagai gerak balas kepada tragedi [[talidomida]], undang-undang lanjut diluluskan yang menghendaki pengujian keselamatan terhadap haiwan bunting sebelum ubat boleh dijual.

==Organisma model==


===Invertebrat===



Walaupun lebih banyak invertebrat berbanding dengan vertebrat digunakan dalam pengujian haiwan, kajian-kajian ini sebahagian besarnya tidak dikawal atur oleh undang-undang. Spesies invertebrat yang paling kerap digunakan merupakan *Drosophila melanogaster*, iaitu bari-bari, dan *Caenorhabditis elegans*, iaitu [[cacing gelang]]. Dalam kes *C. elegans*, tubuh cacing itu benar-benar lut sinar dan zuriat tepat bagi semua sel organisma itu diketahui, sementara kajian tentang bari-bari *D. melanogaster* dapat menggunakan pelbagai alat genetik menakjubkan. Kedua-dua invertebrat ini menawarkan sesetengah kelebihan berbanding dengan vertebrat dalam pengujian haiwan, termasuk kitaran hayat pendek dan kemudahan untuk menempatkan banyak individu untuk dikaji. Walau bagaimanapun, kekurangan [[sistem imun]] adaptif dan organ ringkas mencegah cacing daripada digunakan dalam beberapa aspek penyelidikan perubatan seperti pembangunan vaksin. Demikian juga, sistem imun bari-bari adalah sangat berbeza daripada sistem imun manusia dan penyakit pada serangga dapat berbeza daripada penyakit pada vertebrat; walau bagaimanapun, bari-bari dan [[cacing lilin]] dapat menjadi berguna dalam pengajian untuk mengenal pasti faktor kevirulenan baharu atau sebatian aktif secara farmakologi.

Beberapa sistem invertebrat dianggap sebagai alternatif yang boleh diterima kepada vertebrat dalam penyaring penemuan peringkat awal. Oleh sebab keserupaan antara sistem imun semula jadi bagi serangga dan bagi mamalia, serangga dapat menggantikan mamalia dalam sesetengah jenis kajian. *Drosophila melanogaster* dan cacing lilin *Galleria mellonella* telah menjadi khususnya penting untuk analisis tentang trait virulen bagi patogen mamalia. Cacing lilin dan serangga lain juga telah terbukti bernilai untuk pengenalpastian sebatian farmasi dengan bioketersediaan menggalakkan. Keputusan untuk mengguna pakai model sedemikian pada umumnya melibatkan penerimaan darjah lebih rendah bagi keserupaan biologi dengan mamalia untuk kelebihan ketara dalam daya pemprosesan uji kaji.

===Rodensia===



Di Amerika Syarikat, bilangan tikus dan mencit yang digunakan dianggarkan daripada 11 juta ekor kepada antara 20 juta dengan 100 juta ekor setahun. Rodensia lain yang lazim digunakan merupakan tikus belanda, hamster, dan gerbil. Mencit merupakan spesies vertebrat yang paling lazim digunakan kerana saiz, kos rendah, kemudahan pengendalian, dan kadar pembiakan cepat. Mencit dianggap secara meluas sebagai model terbaik bagi [[gangguan genetik|penyakit manusia terwaris]] dan mengongsi 95% daripada jumlah [[gen]] dengan manusia. Dengan kemunculan teknologi [[kejuruteraan genetik]], mencit terubah suai secara genetik dapat dijana mengikut pesanan dan dapat menyediakan model untuk pelbagai penyakit manusia. Tikus juga digunakan secara meluas untuk penyelidikan fisiologi, toksikologi, dan kanser, tetapi manipulasi genetik adalah lebih sukar pada tikus berbanding dengan yang pada mencit, yang membatasi penggunaan rodensia ini dalam sains asas.

===Anjing===


Anjing digunakan secara meluas dalam penyelidikan, pengujian, dan pendidikan bioperubatan—khususnya *beagle*, kerana ia lemah lembut dan mudah dikendalikan dan membolehkan perbandingan dengan data bersejarah daripada beagle (teknik Pengurangan / *Reduction*). Ia digunakan sebagai model untuk penyakit manusia dan penyakit veterinar dalam kardiologi, [[endokrinologi]], dan pengajian tulang dan sendi, iaitu penyelidikan yang cenderung sangat invasif, menurut [[The Humane Society of the United States]]. Kegunaan paling lazim daripada anjing adalah dalam pentaksiran keselamatan bagi ubat-ubatan baharu untuk kegunaan manusia atau kegunaan veterinar sebagai spesies kedua susulan pengujian terhadap rodensia, menurut peraturan yang ditetapkan dalam [[International Conference on Harmonisation of Technical Requirements for Registration of Pharmaceuticals for Human Use]]. Salah satu kemajuan paling ketara dalam sains perubatan melibatkan penggunaan anjing dalam pembangunan jawapan kepada pengeluaran insulin di dalam badan untuk penghidap kencing manis dan peranan pankreas dalam proses ini. Mereka mendapati bahawa pankreas bertanggungjawab atas pengeluaran insulin di dalam badan dan bahawa pembuangan pankreas mengakibatkan perkembangan diabetes pada anjing. Selepas menyuntik semula ekstrak pankreas (insulin), paras glukosa darah diturunkan dengan ketara.

Laporan Kebajikan Haiwan Jabatan Pertanian Amerika Syarikat menunjukkan bahawa 60,979 ekor anjing digunakan di prasarana berdaftar Jabatan Pertanian Amerika Syarikat pada tahun 2016. Di United Kingdom, menurut Home Office United Kingdom, terdapat 3,847 tatacara terhadap anjing pada tahun 2017. Daripada kalangan pengguna besar lain anjing di Kesatuan Eropah, Jerman menjalankan 3,976 tatacara terhadap anjing pada tahun 2016 dan Perancis menjalankan 4,204 tatacara pada tahun 2016. Dalam kedua-dua kes, ini mewakili kurang daripada 0.2% daripada jumlah tatacara yang dijalankan terhadap haiwan di negara masing-masing.

===*Danio rerio*===
Ikan *Danio rerio* lazimnya digunakan untuk kajian asas dan perkembangan bagi pelbagai [[barah|kanser]]. Ia digunakan untuk meneroka sistem imun dan strain genetik. Ia berkos rendah, bersaiz kecil, mempunyai kadar pembiakan cepat, dan mempunyai sel kanser yang dapat diperhatikan dalam masa nyata. Manusia dan *Danio rerio* mengongsi keserupaan [[neoplasma]] yang merupakan sebabnya ia digunakan untuk penyelidikan. Perpustakaan Perubatan Kebangsaan menunjukkan banyak contoh bagi jenis kanser yang untuknya *Danio rerio* digunakan. Penggunaan *Danio rerio* telah membolehkan mereka menemukan perbezaan antara pra-B dengan T-ALL pacuan MYC dan dieksploit untuk menemukan terapi ALL pra-B baharu terhadap [[leukemia]] limfosit akut.

Perpustakaan Perubatan Kebangsaan juga menerangkan kesukaran neoplasma untuk didiagnosis pada peringkat awal. Pemahaman tentang mekanisme molekul bagi tumorigenesis saluran pencernaan dan pencarian rawatan baharu merupakan penyelidikan semasa. *Danio rerio* dan manusia mengongsi sel kanser gastrik serupa dalam model xenotransplantasi kanser gastrik. Ini membolehkan penyelidik mendapati bahawa tripahala dapat merencat pertumbuhan dan metastasis bagi sel kanser gastrik. Memandangkan gen kanser hati *Danio rerio* berkaitan dengan manusia, gen tersebut telah digunakan secara meluas dalam pencarian kanser hati, serta banyak kanser lain.



===Primat bukan manusia===



Primat bukan manusia digunakan dalam ujian toksikologi, kajian AIDS dan hepatitis, kajian [[neurologi]], tingkah laku dan kognisi, pembiakan, [[genetik]], dan [[xenotransplan|xenotransplantasi]]. Ia ditangkap di alam liar atau dibiakbakakan khusus untuk tujuan. Di Amerika Syarikat dan di China, kebanyakan primat dibiakbakakan khusus untuk tujuan domestik, sementara, di Eropah, kebanyakannya diimport khusus untuk tujuan. [[Suruhanjaya Eropah]] melaporkan bahawa, pada tahun 2011, 6,012 ekor monyet digunakan dalam uji kaji di makmal di Eropah. Menurut [[Jabatan Pertanian Amerika Syarikat]], terdapat 71,188 ekor monyet di makmal di Amerika Syarikat pada tahun 2016. 23,465 ekor monyet diimport ke Amerika Syarikat pada tahun 2014 termasuk 929 ekor yang ditangkap di alam liar. Kebanyakan primat bukan manusia yang digunakan dalam uji kaji merupakan beruk *Macaca*; tetapi [[marmoset]], [[monyet labah-labah]], dan [[monyet tupai]] juga digunakan dan [[babun]] dan [[cimpanzi]] digunakan di Amerika Syarikat. Setakat tahun 2015, terdapat hampir-hampir 730 ekor cimpanzi di makmal di Amerika Syarikat.

Dalam tinjauan pada tahun 2003, 89% daripada jumlah primat bertempat bersendirian didapati mempamerkan tingkah laku stereotaip pencederaan diri atau [[senarai tingkah laku abnormal pada haiwan|abnormal]] termasuk mundar-mandir, membuai-buai, menarik bulu, dan menggigit satu sama lain.

Primat transgenik pertama dihasilkan pada tahun 2001, dengan pembangunan kaedah yang dapat memperkenalkan gen baharu ke dalam [[beruk resus]]. Teknologi transgenik ini kini sedang diterapkan dalam pencarian rawatan untuk [[gangguan genetik|kecelaruan genetik]], iaitu [[penyakit Huntington]]. Kajian ketara tentang primat bukan manusia telah menjadi sebahagian daripada pembangunan vaksin polio dan pembangunan [[rangsangan otak dalam]] dan kegunaan bukan toksikologi terberat semasa berlaku dalam model AIDS monyet, iaitu [[virus imunodefisiensi simian|SIV]]. Pada tahun 2008, cadangan untuk melarang semua uji kaji primat di Kesatuan Eropah telah mencetuskan perdebatan sengit.

===Spesies lain===

Melebihi 500,000 ekor ikan dan 9,000 ekor amfibia digunakan di United Kingdom pada tahun 2016. Spesies utama yang digunakan merupakan ikan, *Danio rerio*, yang lut sinar semasa peringkat embrionya, dan [[katak bercakar Afrika]], *Xenopus laevis*. Melebihi 20,000 ekor arnab digunakan untuk pengujian haiwan di United Kingdom pada tahun 2004. Arnab [[kebalaran|balar]] digunakan dalam ujian kerengsaan mata ([[ujian Draize]]) kerana arnab mempunyai kurang aliran air mata berbanding dengan haiwan lain dan kekurangan pigmen mata pada haiwan balar menjadikan kesannya lebih mudah untuk diperlihatkan. Bilangan arnab yang digunakan untuk tujuan ini telah menurun dengan banyak sepanjang dua dekad lalu. Pada tahun 1996, terdapat 3,693 tatacara terhadap arnab untuk kerengsaan mata di United Kingdom dan, pada tahun 2017, jumlah ini hanya 63. Arnab juga kerap digunakan untuk pengeluaran antibodi poliklon.

Kucing paling lazim digunakan dalam penyelidikan neurologi. Pada tahun 2016, 18,898 ekor kucing digunakan di Amerika Syarikat sahaja, sekitar sepertiga daripadanya digunakan dalam uji kaji yang berpotensi menyebabkan "sakit dan/atau distres", walaupun hanya 0.1% daripada jumlah uji kaji kucing melibatkan kesakitan berpotensi yang tidak dapat diredakan dengan anestetik/analgesik. Di United Kingdom, hanya 198 tatacara dijalankan terhadap kucing pada tahun 2017. Bilangan telah kekal sekitar 200 untuk kebanyakan masa sepanjang dekad terakhir.

==Penjagaan dan penggunaan haiwan==

===Peraturan dan undang-undang===


Peraturan yang terpakai untuk haiwan di makmal berbeza-beza merentasi spesies. Di Amerika Syarikat, di bawah [[Akta Kebajikan Haiwan 1966|Akta Kebajikan Haiwan]] dan *Panduan untuk Penjagaan dan Penggunaan Haiwan Makmal*, yang diterbitkan oleh Akademi Sains Kebangsaan, sebarang tatacara dapat dilakukan terhadap haiwan jika dapat dihujahkan dengan berjaya bahawa tatacara itu dijustifikasi secara saintifik. Penyelidik dikehendaki berunding dengan doktor haiwan institusi dan [[Jawatankuasa Penjagaan dan Penggunaan Haiwan Keinstitusian]] (IACUC), yang wajib dijaga oleh setiap prasarana penyelidikan. IACUC mesti memastikan bahawa alternatif, termasuk alternatif bukan haiwan, telah dipertimbangkan, bahawa uji kaji tidak perlu digandakan, dan bahawa [[nyeri pada haiwan|pelega nyeri diberikan]] melainkan itu mengganggu kajian. IACUC mengawal atur semua vertebrat dalam pengujian di institusi yang menerima dana persekutuan di Amerika Syarikat. Walaupun Akta Kebajikan Haiwan tidak menyertakan rodensia dan burung yang dibiakbakakan khusus untuk tujuan, spesies-spesies ini dikawal atur sama rata di bawah dasar Perkhidmatan Kesihatan Awam yang mentadbir IACUC. Dasar Perkhidmatan Kesihatan Awam memantau Pentadbiran Makanan dan Dadah (FDA) dan Pusat Kawalan dan Pencegahan Penyakit (CDC). Pusat Kawalan dan Pencegahan Penyakit menjalankan penyelidikan penyakit berjangkit terhadap primat bukan manusia (bakal berakhir, menurut pengumuman pada November 2025), arnab, mencit, dan haiwan lain, sementara syarat FDA meliputi penggunaan haiwan dalam penyelidikan farmasi. Peraturan Akta Kebajikan Haiwan dikuatkuasakan oleh Jabatan Pertanian Amerika Syarikat, sementara peraturan Perkhidmatan Kesihatan Awam dikuatkuasakan oleh OLAW dan dalam banyak kes oleh AAALAC.

Menurut laporan Pejabat Inspektor Jeneral (OIG) Jabatan Pertanian Amerika Syarikat tahun 2014—yang memantau pengawasan penggunaan haiwan dalam tempoh tiga tahun—"sesetengah Jawatankuasa Penjagaan dan Penggunaan Haiwan Institusi ... tidak secukupnya meluluskan, memantau, atau melaporkan tatacara uji kaji terhadap haiwan". OIG mendapati bahawa "akibatnya, haiwan tidak selalu menerima jagaan dan rawatan berperikemanusiaan asas dan, dalam sesetengah kes, kesakitan dan distres tidak diminimumkan semasa tatacara uji kaji dan selepas tatacara uji kaji". Menurut laporan itu, dalam tempoh tiga tahun, hampir separuh daripada semua makmal Amerika dengan spesies terkawal atur disita kerana pelanggaran Akta Kebajikan Haiwan yang berkaitan dengan pengawasan tidak wajar IACUC. OIG Jabatan Pertanian Amerika Syarikat membuat penemuan serupa dalam laporan tahun 2005. Dengan hanya sejumlah 120 orang pemeriksa, Jabatan Pertanian Amerika Syarikat memantau lebih daripada 12,000 buah prasarana yang terlibat dalam penyelidikan, pameran, pembiakbakaan, atau pengendalian haiwan. Pihak lain telah mengkritik komposisi IACUC, dengan bertegas bahawa jawatankuasa itu kebanyakannya terdiri daripada penyelidik haiwan dan wakil universiti yang mungkin berat sebelah menentang kebimbangan kebajikan haiwan.

Larry Carbone, iaitu seorang doktor haiwan makmal, menulis bahawa, dalam pengalaman beliau, IACUC memandang kerja mereka dengan sangat serius tanpa mengira spesies yang terlibat, walaupun penggunaan [[primat|primat bukan manusia]] sentiasa membangkitkan perkara yang dipanggil oleh beliau sebagai "bendera merah berkebimbangan khas". Sebuah kajian yang diterbitkan dalam majalah *Science* pada Julai 2001 mengesahkan kebolehpercayaan rendah bagi ulasan IACUC tentang uji kaji haiwan. Dengan dana daripada Yayasan Sains Kebangsaan, kajian tiga tahun itu mendapati bahawa jawatankuasa penggunaan haiwan yang tidak mengetahui butiran spesifik tentang universiti dan kakitangan tidak membuat keputusan kelulusan sama seperti yang dibuat oleh jawatankuasa penggunaan haiwan yang mengenali universiti dan kakitangan berkenaan. Secara khusus, jawatankuasa buta lebih kerap meminta lebih banyak maklumat berbanding dengan meluluskan kajian.

Saintis di India membantah garis panduan terkini yang dikeluarkan oleh [[Suruhanjaya Geran Universiti (India)|Suruhanjaya Geran Universiti]] untuk melarang penggunaan haiwan hidup di universiti dan di makmal.

Pada 10 April 2025, Pentadbiran Makanan dan Dadah mengumumkan Peta Hala Tuju ke Arah Pengurangan Pengujian Haiwan dalam Pengajian Keselamatan Praklinikal untuk mengurangkan dan secara berperingkat-peringkat menyingkirkan haiwan dan menggalakkan alternatif seperti simulasi komputer lanjutan dan sistem "[[organoid]]" manusia yang ditumbuhkan di makmal dan sistem organ pada cip. Melebihi 90% daripada jumlah ubat yang kelihatan selamat dan berkesan pada haiwan tidak terus menerima kelulusan Pentadbiran Makanan dan Dadah pada manusia terutamanya kerana isu keselamatan dan/atau kemujaraban.

Pada 29 April 2025, Institut Kesihatan Kebangsaan Amerika Syarikat mengumumkan satu inisiatif baharu untuk mengutamakan teknologi penyelidikan berasaskan manusia dan mengurangkan penggunaan haiwan dalam penyelidikan biayaan Institut Kesihatan Kebangsaan. Pada 8 Julai 2025 di Bengkel Pentadbiran Makanan dan Dadah dan Institut Kesihatan Kebangsaan tentang Pengurangan Pengujian Haiwan, Institut Kesihatan Kebangsaan mengumumkan bahawa pihaknya tidak lagi akan mendapatkan cadangan secara eksklusif untuk model haiwan dan bahawa semua peluang baharu pembiayaan Institut Kesihatan Kebangsaan yang maju ke hadapan patut menggabungkan bahasa berdasarkan pertimbangan NAM.

===Angka===
Angka global tepat untuk pengujian haiwan adalah sukar untuk diperoleh; telah ada anggaran bahawa 100 juta ekor vertebrat diuji di seluruh dunia setiap tahun, 10–11 juta ekor daripadanya di Kesatuan Eropah. [[Nuffield Council on Bioethics]] melaporkan bahawa anggaran tahunan global berkisar antara 50 juta dengan 100 juta ekor haiwan. Tiada satu pun daripada angka tersebut menyertakan invertebrat seperti udang dan bari-bari.


Perkhidmatan Pemeriksaan Kesihatan Haiwan dan Tumbuhan telah menerbitkan statistik penyelidikan haiwan tahun 2016. Secara keseluruhan, bilangan haiwan (diliputi oleh Akta Kebajikan Haiwan) yang digunakan dalam penyelidikan di Amerika Syarikat meningkat sebanyak 6.9% daripada 767,622 (2015) kepada 820,812 (2016). Ini termasuk institusi awam dan institusi swasta. Melalui perbandingan dengan data Kesatuan Eropah, yang dalamnya semua spesies [[vertebrat]] dihitung, [[Speaking of Research]] menganggarkan bahawa sekitar 12 juta ekor vertebrat digunakan dalam penyelidikan di Amerika Syarikat pada tahun 2016. Sebuah rencana tahun 2015 yang diterbitkan dalam *Journal of Medical Ethics* berhujah bahawa penggunaan haiwan di Amerika Syarikat telah meningkat secara mendadak dalam beberapa tahun kebelakangan ini. Penyelidik mendapati bahawa peningkatan ini sebahagian besarnya ialah hasil daripada peningkatan kebergantungan pada mencit terubah suai secara genetik dalam pengajian haiwan.

Pada tahun 1995, penyelidik di Pusat untuk Dasar Haiwan dan Awam Universiti Tufts menganggarkan bahawa 14–21 juta ekor haiwan digunakan di makmal Amerika pada tahun 1992, iaitu pengurangan daripada rekod tertinggi sebanyak 50 juta ekor haiwan yang digunakan pada tahun 1970. Pada tahun 1986, Pejabat Pentaksiran Teknologi Kongres Amerika Syarikat melaporkan bahawa anggaran bagi haiwan yang digunakan di Amerika Syarikat berkisar antara 10 juta dengan melebihi 100 juta setiap tahun dan bahawa anggaran terbaik mereka sendiri ialah sekurang-kurangnya antara 17 juta dengan 22 juta. Pada tahun 2016, Jabatan Pertanian menyenaraikan 60,979 ekor anjing, 18,898 ekor kucing, 71,188 ekor primat bukan manusia, 183,237 ekor tikus belanda, 102,633 ekor hamster, 139,391 ekor arnab, 83,059 ekor haiwan ladang, dan 161,467 ekor mamalia lain, iaitu sejumlah 820,812, iaitu angka yang merangkumi semua mamalia kecuali mencit dan tikus yang dibiakbakakan khusus untuk tujuan. Penggunaan anjing dan kucing dalam penyelidikan di Amerika Syarikat menurun dari tahun 1973 hingga tahun 2016 daripada 195,157 kepada 60,979 dan daripada 66,165 kepada 18,898 masing-masing.

Di United Kingdom, angka Home Office menunjukkan bahawa 3.79 juta tatacara dijalankan pada tahun 2017. 2,960 tatacara menggunakan primat bukan manusia, kurang sebanyak melebihi 50% sejak tahun 1988. "Tatacara" di sini merujuk uji kaji yang mungkin berlangsung selama beberapa minit, beberapa bulan, atau beberapa tahun. Kebanyakan haiwan digunakan hanya dalam satu tatacara: haiwan kerap dieutanasia selepas uji kaji; walau bagaimanapun, kematian ialah titik akhir bagi sesetengah tatacara. Tatacara yang dijalankan terhadap haiwan di United Kingdom pada tahun 2017 dikategorikan seperti yang berikut: 43% (1.61 juta) subambang, 4% (0.14 juta) tanpa pemulihan, 36% (1.35 juta) ringan, 15% (0.55 juta) sederhana, dan 4% (0.14 juta) parah. Tatacara 'parah' ialah, sebagai contoh, sebarang ujian yang dalamnya kematian ialah titik akhir atau kematian dijangkakan, sementara tatacara 'ringan' ialah sesuatu seperti ujian darah atau imbasan MRI.

===Tiga R===

Tiga R (3R) merupakan prinsip pembimbing untuk penggunaan haiwan secara lebih beretika dalam pengujian. Ini pertama kali diperihalkan oleh W. M. S. Russell dan R. L. Burch pada tahun 1959. 3R menyatakan:
# *Replacement* atau Penggantian yang merujuk penggunaan kaedah lebih utama yang tidak menggunakan haiwan berbanding dengan kaedah yang menggunakan haiwan apabila mungkin untuk mencapai matlamat saintifik sama. Kaedah ini termasuk pemodelan komputer.
# *Reduction* atau Pengurangan yang memaksudkan penggunaan bilangan haiwan seminimum yang mungkin dan untuk memperoleh maklumat sebanyak mungkin daripada bilangan haiwan sama.
# *Refinement* atau Penghalusan yang merujuk kaedah yang meredakan atau meminimumkan kemungkinan nyeri, penderitaan, atau distres, meningkatkan [[kebajikan haiwan]] untuk haiwan yang digunakan, dan menggunakan teknik tidak invasif.

3R mempunyai skop lebih luas berbanding dengan sekadar penggalakan alternatif kepada pengujian haiwan, tetapi bermatlamat untuk memperbaik kebajikan haiwan dan kualiti saintifik bilamana penggunaan haiwan tidak dapat dielakkan. 3R ini kini dilaksanakan dalam banyak pertubuhan pengujian di seluruh dunia dan telah diterima pakai oleh pelbagai perundangan dan peraturan.

Walaupun terdapat penerimaan meluas bagi 3R, banyak negara—termasuk Kanada, Australia, Israel, Korea Selatan, dan Jerman—telah melaporkan peningkatan penggunaan haiwan dalam uji kaji dalam beberapa tahun kebelakangan ini dengan peningkatan penggunaan mencit dan, dalam sesetengah kes, ikan sambil melaporkan penurunan dari segi penggunaan kucing, anjing, primat, arnab, tikus belanda, dan hamster. Bersama-sama dengan negara lain, China juga telah meningkatkan penggunaan [[haiwan terubah suai secara genetik]], lalu menghasilkan peningkatan dari segi penggunaan haiwan secara keseluruhan.

===Sumber===

Haiwan yang digunakan oleh makmal sebahagian besarnya dibekalkan oleh peniaga khas. Sumber berbeza-beza untuk haiwan vertebrat dan haiwan invertebrat. Kebanyakan makmal membiakbakakan dan menternak lalat dan cacing dengan sendiri, dengan menggunakan strain dan mutan yang dibekalkan dari segelintir pusat ternakan utama. Untuk vertebrat, sumber termasuk pembiak baka dan penjual termasuk [[Fortrea]] dan [[Charles River Laboratories]], yang membekalkan haiwan yang dibiakbakakan khusus untuk tujuan dan ditangkap di alam liar; perniagaan yang memperdagangkan haiwan liar seperti [[Nafovanny]]; dan penjual yang membekalkan haiwan yang bersumberkan tempat kurungan, lelongan, dan iklan surat khabar. [[Tempat perlindungan haiwan]] juga membekali makmal secara langsung. Pusat besar juga wujud untuk mengagihkan strain bagi [[haiwan terubah suai secara genetik]]; [[International Knockout Mouse Consortium]], sebagai contoh, bermatlamat untuk menyediakan [[mencit singkir]] untuk setiap gen dalam genom mencit.


Di Amerika Syarikat, pembiak baka Kelas A dilesenkan oleh Jabatan Pertanian Amerika Syarikat untuk menjual haiwan untuk tujuan penyelidikan, sementara penjual Kelas B dilesenkan untuk membeli haiwan daripada "sumber rawak" seperti lelongan, rampasan tempat kurungan, dan iklan surat khabar. Sesetengah penjual Kelas B telah dituduh menculik haiwan peliharaan dan memerangkap haiwan terbiar secara haram. Sebahagiannya oleh sebab kebimbangan awam tentang penjualan haiwan peliharaan kepada prasarana penyelidikan, Akta Kebajikan Haiwan Makmal 1966 digubal—Jawatankuasa Senat mengenai Perniagaan melaporkan pada tahun 1966 bahawa haiwan peliharaan curian telah didapatkan dari prasarana Pentadbiran Veteran, Institut Mayo, Universiti Pennsylvania, Universiti Stanford, Sekolah Perubatan Harvard, dan Sekolah Perubatan Yale. Jabatan Pertanian Amerika Syarikat mendapatkan semula sekurang-kurangnya sedozen haiwan peliharaan curian semasa serbuan ke atas penjual Kelas B di Arkansas pada tahun 2003.

Empat buah negeri di Amerika Syarikat—[[Minnesota]], [[Utah]], [[Oklahoma]], dan [[Iowa]]—menghendaki agar tempat perlindungan di negeri-negeri itu menyediakan haiwan kepada prasarana penyelidikan. Empat belas buah negeri secara jelas melarang amalan itu, sementara selebihnya sama ada mengizinkannya atau tidak mempunyai perundangan relevan.

Di Kesatuan Eropah, sumber haiwan ditadbir oleh Arahan Majlis 86/609/EEC, yang menghendaki agar haiwan makmal dibiakbakakan khas, melainkan haiwan berkenaan telah diimport mengikut undang-undang dan bukan haiwan liar atau haiwan terbiar. Syarat terakhir juga boleh dikecualikan melalui aturan khas. Pada tahun 2010, Arahan disemak dengan [[Arahan 2010/63/EU]]. Di United Kingdom, kebanyakan haiwan yang digunakan dalam uji kaji dibiakbakakan untuk tujuan di bawah Akta Perlindungan Haiwan 1988, tetapi primat yang ditangkap di alam liar boleh digunakan jika justifikasi luar biasa dan spesifik dapat diasaskan. Amerika Syarikat juga mengizinkan penggunaan primat yang ditangkap di alam liar; pada antara tahun 1995 dengan tahun 1999, 1,580 ekor babun liar diimport ke Amerika Syarikat. Kebanyakan primat yang diimport dikendalikan oleh [[Charles River Laboratories]] atau oleh [[Fortrea]], yang sangat aktif dalam [[perdagangan primat antarabangsa]].

===Nyeri dan penderitaan===


Dengan penerimaan umum, haiwan mampu merasai kesakitan. Takat [[sakit|nyeri]] dan [[penderitaan]] yang disebabkan oleh pengujian haiwan dan keupayaan haiwan untuk mengalami dan memahami kedua-duanya telah diperdebatkan.

Menurut Jabatan Pertanian Amerika Syarikat, pada tahun 2016, 501,560 ekor haiwan (61%) (tidak termasuk tikus, mencit, burung, atau invertebrat) digunakan dalam tatacara yang tidak termasuk lebih daripada kesakitan atau distres seketika. 247,882 ekor haiwan (31%) digunakan dalam tatacara yang dalamnya kesakitan atau distres diredakan dengan anestesia, sementara 71,370 ekor haiwan (9%) digunakan dalam kajian yang menyebabkan kesakitan atau distres yang tidak diredakan.

Idea bahawa haiwan mungkin tidak merasai kesakitan sebagaimana yang dirasai oleh manusia dijejak kembali kepada ahli falsafah Perancis abad ke-17, [[René Descartes]], yang berhujah bahawa haiwan tidak mengalami kesakitan dan penderitaan kerana ia tidak mempunyai [[kesedaran]]. [[Bernard Rollin]] daripada [[Universiti Negeri Colorado]], iaitu pengarang utama bagi dua undang-undang persekutuan Amerika Syarikat yang mengawal atur pelegaan nyeri untuk haiwan, menulis bahawa penyelidik kekal tidak pasti sehingga tahun 1980-an sama ada haiwan mengalami kesakitan dan bahawa doktor haiwan yang dilatih di Amerika Syarikat sebelum tahun 1989 hanya diajar untuk mengabaikan kesakitan haiwan. Dalam interaksi beliau dengan saintis dan doktor haiwan lain, beliau kerap diminta untuk "membuktikan" bahawa haiwan sedar dan untuk memberikan alasan yang "boleh diterima secara saintifik" untuk dakwaan bahawa haiwan merasai sakit. Carbone menulis bahawa *pandangan bahawa haiwan merasai kesakitan secara berbeza kini menjadi pandangan minoriti*. Tinjauan akademik tentang topik ini adalah lebih taksa, dengan mencatat bahawa, walaupun hujah bahawa [[kesedaran haiwan|haiwan mempunyai sekurang-kurangnya fikiran dan perasaan sedar ringkas]] mempunyai sokongan kuat, sesetengah pengkritik terus mempersoalkan takat kebolehharapan bagi penentuan keadaan mental haiwan. Walau bagaimanapun, sesetengah pakar anjing menyatakan bahawa, walaupun kecerdasan berbeza sesama haiwan, anjing mempunyai kecerdasan seperti manusia berusia dua hingga dua tahun setengah. Ini menyokong idea bahawa anjing, sekurang-kurangnya, mempunyai suatu bentuk kesedaran. Kebolehan invertebrat untuk mengalami kesakitan dan penderitaan adalah kurang jelas, namun, perundangan di beberapa buah negara (contohnya, United Kingdom, [[penyelidikan haiwan di New Zealand|New Zealand]], Norway) melindungi sesetengah spesies invertebrat jika digunakan dalam pengujian haiwan.

Di Amerika Syarikat, teks pentakrif mengenai pengawalaturan kebajikan haiwan dalam pengujian haiwan ialah *Guide for the Care and Use of Laboratory Animals* ("Panduan untuk Penjagaan dan Penggunaan Haiwan Makmal"). Ini mentakrifkan parameter yang mengatur pengujian haiwan di Amerika Syarikat. Teks menyatakan "Kebolehan untuk mengalami kesakitan dan bergerak balas terhadap kesakitan adalah meluas di alam haiwan... Kesakitan ialah punca stres dan, jika tidak diredakan, dapat membawa kepada paras tidak boleh terima bagi stres dan distres pada haiwan." Panduan menyatakan bahawa keupayaan untuk mengecam gejala bagi kesakitan pada spesies berlainan adalah penting dalam penggunaan cekap bagi pelega nyeri dan itu adalah penting untuk orang yang menjaga dan menggunakan haiwan untuk sepenuhnya mengenali gejala-gejala ini. Mengenai subjek analgesik yang digunakan untuk meredakan kesakitan, Panduan menyatakan "Pemilihan analgesik atau anestetik paling sesuai patut mencerminkan pertimbangan profesional mengenai pilihan yang paling baik memenuhi keperluan klinikal dan berperikemanusiaan tanpa mengkompromi aspek saintifik bagi protokol penyelidikan." Sehubungan itu, semua isu kesakitan dan distres haiwan dan potensi rawatan dengan analgesia dan anestesia merupakan isu pengawalaturan yang dikehendaki dalam penerimaan kelulusan protokol haiwan. Buat masa ini, kaedah traumatik, iaitu penandaan haiwan makmal, sedang digantikan dengan alternatif tidak invasif.

Pada tahun 2019, Katrien Devolder dan Matthias Eggel mengusulkan [[haiwan terubah suai secara genetik|penyuntingan gen haiwan penyelidikan]] untuk [[pembasmian penderitaan|menyingkirkan kebolehan untuk merasai kesakitan]]. Ini sepatutnya menjadi langkah perantaraan ke arah akhirnya penghentian semua pengujikajian terhadap haiwan dan penerimapakaian alternatif. Selain itu, ini sepatutnya tidak menghalang haiwan penyelidikan daripada mengalami mudarat psikologi.

===Eutanasia===

Peraturan menghendaki agar saintis menggunakan sesedikit mungkin haiwan, terutamanya untuk uji kaji terminal. Walau bagaimanapun, walaupun penggubal dasar menganggap penderitaan sebagai isu utama dan memandang eutanasia haiwan sebagai cara untuk mengurangkan penderitaan, yang lain, seperti RSPCA, berhujah bahawa nyawa haiwan makmal mempunyai nilai intrinsik. Peraturan bertumpu pada sama ada kaedah tertentu menyebabkan [[sakit|kesakitan]] dan [[penderitaan]],  bukan sama ada kematian itu sendiri tidak diingini. Haiwan berkenaan dieutanasia pada penamat kajian untuk pengumpulan sampel atau [[pemeriksaan bedah siasat]]; semasa kajian jika kesakitan atau penderitaan tergolong dalam kategori tertentu yang dianggap tidak boleh diterima, seperti kemurungan, jangkitan yang tidak bergerak balas terhadap rawatan, atau kegagalan haiwan besar untuk makan selama lima hari; atau apabila haiwan berkenaan adalah tidak sesuai untuk pembiakbakaan atau tidak diingini atas sebab lain.

Kaedah eutanasia haiwan makmal dipilih untuk mengaruh ketidaksedaran dan kematian cepat tanpa kesakitan atau distres. Kaedah yang diutamakan merupakan yang diterbitkan oleh majlis doktor haiwan. Haiwan berkenaan dapat dipaksa menghirup gas, seperti [[karbon monoksida]] dan [[karbon dioksida]], dengan ditempatkan di dalam ruang, atau dengan menggunakan pelitup muka, dengan sedasi atau anestesia atau tanpa sedasi atau anestesia terlebih dahulu. [[Sedatif]] atau [[anestetik]] seperti [[barbiturat]] dapat diberikan secara [[terapi dalam vena|dalam vena]], atau anestetik inhalan dapat digunakan. Amfibia dan ikan dapat direndam di dalam air yang mengandungi anestetik seperti [[trikain mesilat|trikain]]. Kaedah fizikal juga digunakan, dengan sedasi atau anestesia atau tanpa sedasi atau anestesia bergantung pada kaedah. Kaedah syor termasuk [[pemancungan|pemenggalan]] (pemancungan) untuk rodensia kecil atau arnab. [[Dislokasi serviks]] (pematahan leher atau tulang belakang) dapat digunakan untuk burung, mencit, tikus, dan arnab bergantung pada saiz dan berat haiwan berkenaan. [[Penyinaran]] gelombang mikro berkeamatan tinggi bagi otak dapat memelihara tisu otak dan mengaruh kematian dalam tempoh kurang daripada 1 saat, tetapi ini buat masa ini hanya digunakan pada rodensia. [[Pistol bolt berbalik|Bolt berbalik]] dapat digunakan, biasanya pada anjing, ruminan, kuda, babi, dan arnab. Ini menyebabkan kematian akibat konkusi pada otak. Tembakan senjata api dapat digunakan, tetapi hanya dalam kes bilamana bolt berbalik tembus tidak dapat digunakan. Sesetengah kaedah fizikal hanya dapat diterima selepas haiwan berkenaan tidak sedar. [[Kejutan elektrik|Renjatan]] dapat digunakan untuk lembu, biri-biri, babi, rubah, dan *mink* selepas haiwan berkenaan tidak sedar, kerap melalui pemengsanan elektrik terlebih dahulu. [[Pengumbutan]] (penyisipan alat ke dalam pangkal otak) dapat digunakan pada haiwan yang sudah tidak sedar. Pembekuan perlahan atau cepat atau pengaruhan [[embolisme udara]] hanya boleh diterima dengan anestesia terlebih dahulu untuk mengaruh ketidaksedaran.

==Pengelasan penyelidikan==

===Penyelidikan tulen===
Penyelidikan asas atau tulen menyiasat cara organisma berkelakuan, berkembang, dan berfungsi. Mereka yang menentang pengujian haiwan membantah bahawa penyelidikan tulen mungkin mempunyai sedikit tujuan amali atau tidak mempunyai sebarang tujuan amali, tetapi penyelidik berhujah bahawa ini membentuk asas perlu untuk pembangunan penyelidikan terapan, lalu menjadikan pembezaan antara penyelidikan tulen dengan penyelidikan terapan—penyelidikan yang mempunyai matlamat amali spesifik—tidak jelas. Penyelidikan tulen menggunakan bilangan lebih besar dan kepelbagaian lebih besar bagi haiwan berbanding dengan penyelidikan terapan. Bari-bari, cacing nematod, mencit, dan tikus bersama-sama menyumbangkan sebahagian besar, walaupun bilangan kecil spesies lain digunakan, daripada [[lintah laut]] kepada [[armadilo]]. Contoh bagi jenis haiwan dan uji kaji yang digunakan dalam penyelidikan asas termasuk yang berikut:
* Kajian tentang [[embrio#Perkembangan|embriogenesis]] dan [[biologi perkembangan]]. Mutan diwujudkan dengan menambahkan [[unsur transposisi|transposon]] ke dalam [[genom]]nya atau gen spesifik dipotong melalui [[penyasaran gen]]. Dengan mengkaji perubahan dalam perkembangan yang dihasilkan oleh perubahan ini, saintis bermatlamat untuk memahami kedua-dua cara organisma berkembang secara normal dan perkara yang dapat menjadi salah dalam proses ini. Kajian ini khususnya berkuasa kerana kawalan asas bagi perkembangan, seperti gen [[homeoboks]], mempunyai fungsi serupa pada organisma yang pelbagai seperti bari-bari dan manusia.
* Uji kaji mengenai tingkah laku, untuk memahami cara organisma mengesan satu sama lain dan persekitarannya dan berinteraksi dengan satu sama lain dan persekitarannya, yang dalamnya bari-bari, cacing, mencit, dan tikus kesemuanya digunakan secara meluas. Kajian tentang fungsi otak, seperti ingatan dan tingkah laku sosial, kerap menggunakan tikus dan burung. Untuk sesetengah spesies, penyelidikan tingkah laku digabungkan dengan strategi [[pengayaan tingkah laku|pengayaan]] untuk haiwan dalam kurungan kerana ini membolehkannya melibatkan diri dalam pelbagai kegiatan.
* Uji kaji pembiakbakaan untuk mengkaji [[evolusi]] dan [[genetik]]. Mencit, lalat, ikan, dan cacing makmal [[pembiakbakaan dalam|dibiakbakakan secara dalam]] melalui banyak generasi untuk mewujudkan strain dengan ciri bertakrif. Ini menyediakan haiwan dengan latar belakang genetik yang diketahui, iaitu alat penting untuk analisis genetik. Mamalia lebih besar jarang dibiakbakakan khusus untuk kajian sedemikian kerana kadar perlahan pembiakan, walaupun sesetengah saintis mengambil kesempatan daripada [[pembiakbakaan terpilih|haiwan bela jinak terbiak baka dalam]], seperti baka anjing atau baka lembu, untuk tujuan [[genomik perbandingan|perbandingan]]. Saintis yang mengkaji cara haiwan ber-evolusi menggunakan banyak spesies haiwan untuk melihat cara variasi bagi tempat hidup dan cara hidup sesuatu organisma ([[ceruk ekologi|ceruknya]]) menghasilkan [[adaptasi]] dalam fisiologi dan morfologi. Sebagai contoh, ikan dalam keluarga [[Gasterosteidae]] kini digunakan untuk mengkaji bilangan dan jenis mutasi yang dipilih untuk menghasilkan adaptasi dalam morfologi haiwan semasa evolusi bagi spesies baharu.

===Penyelidikan terapan===
Penyelidikan terapan atau penyelidikan gunaan bermatlamat untuk menyelesaikan masalah spesifik dan masalah amali. Ini mungkin melibatkan penggunaan [[model penyakit haiwan|model haiwan]] bagi penyakit atau keadaan, yang kerap ditemukan atau dijana oleh program penyelidikan tulen. Sebaliknya, kajian terapan sedemikian mungkin merupakan peringkat awal dalam proses [[penemuan ubat]]. Contoh termasuk yang berikut:
* [[Kejuruteraan genetik|Pengubahsuaian genetik]] bagi haiwan untuk mengkaji penyakit. [[Haiwan terubah suai secara genetik|Haiwan transgenik]] mempunyai gen spesifik yang disisipkan, diubah suai, atau dibuang, untuk mengajuk keadaan spesifik seperti [[gangguan genetik#Gen tunggal|kecelaruan gen tunggal]], seperti [[penyakit Huntington]]. Model lain mengajuk penyakit kompleks berbilang faktor dengan komponen genetik, seperti [[kencing manis|diabetes]], atau malah mencit transgenik yang membawa mutasi sama yang berlaku semasa perkembangan [[barah|kanser]]. Model-model ini membolehkan penyiasatan tentang cara dan sebabnya penyakit itu berkembang, serta menyediakan cara untuk membangunkan dan menguji rawatan baharu. Sebilangan besar model transgenik ini bagi penyakit manusia merupakan deretan mencit, iaitu spesies mamalia yang dalamnya pengubahsuaian genetik adalah paling cekap. Bilangan lebih kecil bagi haiwan lain juga digunakan, termasuk tikus, babi, biri-biri, ikan, burung, dan amfibia.
* Kajian tentang model bagi penyakit dan keadaan yang berlaku secara semula jadi. Haiwan bela jinak dan haiwan liar tertentu mempunyai kecenderungan semula jadi atau predisposisi untuk keadaan tertentu yang juga terdapat pada manusia. Kucing digunakan sebagai model untuk membangunkan vaksin virus imunodefisiensi dan untuk mengkaji [[leukemia]] kerana predisposisi semula jadinya terhadap [[virus imunodefisiensi kucing|FIV]] dan [[virus leukemia kucing]].  Baka anjing tertentu mengalami [[narkolepsi]], lalu menjadikannya model utama yang digunakan untuk mengkaji keadaan manusia. [[Armadilo]] dan manusia merupakan antara hanya segelintir spesies haiwan yang secara semula jadi menghidap [[penyakit kusta|kusta]]; memandangkan bakteria yang bertanggungjawab atas penyakit ini belum dapat ditumbuhkan di dalam kultur, armadilo ialah sumber primer bagi [[Bacilli|basilus]] yang digunakan di dalam vaksin kusta.
* Kajian tentang model haiwan teraruh bagi penyakit manusia. Di sini, haiwan dirawat supaya ia mengembangkan [[patologi]] dan gejala yang menyerupai penyakit manusia. Contohnya termasuk penyekatan aliran darah ke otak untuk mengaruh [[angin ahmar|strok]] atau pemberian [[neurotoksin]] yang menyebabkan kerosakan serupa dengan yang terlihat dalam [[penyakit Parkinson]]. Banyak penyelidikan haiwan mengenai rawatan berpotensi untuk manusia disia-siakan kerana dijalankan dengan buruk dan tidak dinilai melalui ulasan sistematik. Sebagai contoh, walaupun model sedemikian kini digunakan secara meluas untuk mengkaji penyakit Parkinson, kumpulan berkepentingan antiviviseksi British [[Cruelty Free International|BUAV]] berhujah bahawa model-model ini hanya secara dangkal menyerupai gejala penyakit, tanpa tempoh masa atau patologi sel sama. Sebaliknya, saintis yang mentaksir kebergunaan bagi [[model haiwan penyakit Parkinson]], serta badan amal penyelidikan perubatan *The Parkinson's Appeal*, menyatakan bahawa model-model ini tidak ternilai dan membawa kepada rawatan pembedahan lebih baik seperti [[palidotomi]], rawatan ubat baharu seperti [[levodopa]], dan kemudiannya [[rangsangan otak dalam]].
* Pengujian haiwan juga termasuk penggunaan pengujian [[plasebo]]. Dalam kes ini, haiwan dirawat dengan bahan yang tidak menghasilkan kesan farmakologi, tetapi diberikan untuk menentukan sebarang perubahan biologi kerana pengalaman penerimaan bahan dan hasilnya dibandingkan dengan hasil yang diperoleh dengan sebatian aktif.

====Xenotransplantasi====

Penyelidikan [[xenotransplan|xenotransplantasi]] melibatkan transplantasi tisu atau organ daripada satu spesies kepada spesies lain, sebagai cara untuk mengatasi kekurangan organ manusia untuk kegunaan dalam [[pemindahan organ|transplan organ]]. Penyelidikan semasa melibatkan penggunaan primat sebagai penerima organ daripada babi yang telah diubah suai secara genetik untuk mengurangkan [[sistem imun|gerak balas imun]] primat terhadap tisu babi. Walaupun [[penolakan transplan]] kekal sebagai masalah, ujian klinikal terkini yang melibatkan implantasi sel perembes insulin babi ke dalam penghidap diabetes mengurangkan keperluan mereka untuk insulin.

Dokumen yang dikeluarkan kepada media berita oleh pertubuhan hak haiwan [[Uncaged Campaigns]] menunjukkan bahawa, pada antara tahun 1994 dengan tahun 2000, babun liar yang diimport ke United Kingdom dari Afrika oleh Imutran Ltd, iaitu anak syarikat [[Novartis]] Pharma AG, bersama-sama dengan Universiti Cambridge dan [[Huntingdon Life Sciences]], untuk digunakan dalam uji kaji yang melibatkan pencantuman tisu babi, mengalami kecederaan serius dan kadang-kadang kecederaan yang membawa maut. Skandal berlaku apabila terdapat pendedahan bahawa syarikat itu telah berkomunikasi dengan pemerintah British dalam percubaan untuk menghindari peraturan.

===Pengujian toksikologi===


Pengujian toksikologi, yang juga dikenali sebagai pengujian keselamatan, dijalankan oleh syarikat farmasi yang menguji ubat atau oleh prasarana pengujian haiwan berkontrak, seperti [[Huntingdon Life Sciences]], bagi pihak pelbagai pelanggan. Menurut angka Kesatuan Eropah tahun 2005, sekitar satu juta ekor haiwan digunakan setiap tahun di Eropah dalam ujian toksikologi; iaitu sekitar 10% daripada semua tatacara. Menurut *Nature*, 5,000 ekor haiwan digunakan untuk setiap bahan kimia yang diuji, dengan 12,000 ekor haiwan yang diperlukan untuk menguji racun makhluk perosak. Ujian dijalankan tanpa [[anestesia]], kerana [[interaksi ubat|interaksi antara ubat]] dapat menjejaskan cara haiwan [[matebolisme xenobiotik|menyahtoksikkan]] bahan kimia dan mungkin mengganggu hasil keputusan.

Ujian toksikologi digunakan untuk memeriksa produk siap seperti [[racun makhluk perosak]], [[ubat]], [[bahan tambahan makanan]], bahan pembungkus, dan [[penyegar udara]], atau bahan kimia masing-masing. Kebanyakan ujian melibatkan pengujian bahan berbanding dengan produk siap, tetapi menurut [[Cruelty Free International|BUAV]], pengilang percaya bahawa ujian-ujian ini terlebih menganggarkan kesan toksik bagi bahan; oleh itu, mereka mengulangi ujian dengan menggunakan produk siap mereka untuk memperoleh label kurang toksik.

Bahan berkenaan digunakan pada kulit atau dititiskan ke dalam mata; disuntik secara [[terapi dalam vena|dalam vena]], [[suntikan intraotot|dalam otot]], atau [[pemberian subkutan|subkutan]]; disedut sama ada dengan menempatkan pelitup pada haiwan berkenaan dan menahannya, atau dengan menempatkannya di dalam ruang penyedutan; atau diberikan secara lisan, melalui tiub ke dalam perut, atau hanya di dalam makanan haiwan berkenaan. Dos mungkin diberikan sekali, diulang secara tetap selama berbulan-bulan, atau sepanjang jangka hayat haiwan berkenaan.

Terdapat beberapa jenis berlainan ujian [[ketoksikan akut]]. Ujian [[dos maut median|LD<sub>50</sub>]] ("*Lethal Dose 50%*", "Dos Maut 50%") digunakan untuk menilai ketoksikan bagi sesuatu bahan dengan menentukan dos yang diperlukan untuk membunuh 50% daripada [[populasi (statistik)|populasi]] haiwan ujian. Ujian ini disingkirkan daripada garis panduan antarabangsa [[Pertubuhan Kerjasama dan Pembangunan Ekonomi|OECD]] pada tahun 2002, digantikan dengan kaedah seperti [[tatacara dos tetap]], yang menggunakan kurang haiwan dan menyebabkan kurang penderitaan. Abbott menulis bahawa, setakat tahun 2005, "ujian ketoksikan akut LD50 ... masih menyumbangkan sepertiga daripada semua ujian [ketoksikan] haiwan di seluruh dunia".

Keperengsaan dapat diukur dengan menggunakan [[ujian Draize]], bilamana bahan ujian digunakan pada mata atau kulit haiwan, biasanya arnab balar. Untuk pengujian mata Draize, ujian melibatkan pemerhatian kesan daripada bahan pada selang waktu dan penggredan sebarang kerosakan atau kerengsaan, tetapi ujian patut dihentikan dan haiwan berkenaan dibunuh jika menunjukkan "tanda berterusan kesakitan atau distres". [[The Humane Society of the United States]] menulis bahawa tatacara itu dapat menyebabkan kemerahan, pengulseran, perdarahan, kekeruhan, atau malah kebutaan. Ujian ini telah juga dikritik oleh saintis kerana [[kekejaman terhadap haiwan|kejam]] dan tidak tepat, subjektif, terlalu sensitif, dan gagal untuk mencerminkan pendedahan manusia di dunia nyata. Walaupun tiada alternatif *in vitro* berterima yang wujud, satu bentuk terubah suai bagi ujian Draize yang dipanggil ujian mata isi padu rendah dapat mengurangkan penderitaan dan menyediakan hasil lebih realistik dan ini diterima pakai sebagai piawaian baharu pada September 2009. Walau bagaimanapun, ujian Draize masih akan digunakan untuk bahan yang bukan perengsa parah.

Ujian paling ketat dikhaskan untuk ubat dan bahan makanan. Untuk ini, sebilangan ujian dijalankan, berlangsung kurang daripada sebulan (akut), satu bulan hingga tiga bulan (subkronik), dan lebih daripada tiga bulan (kronik) untuk menguji ketoksikan umum (kerosakan kepada organ), kerengsaan mata dan kulit, [[mutagen|kemutagenan]], [[karsinogen|kekarsinogenan]], [[teratologi|keteratogenan]], dan masalah pembiakan. Kos bagi pelengkap penuh bagi ujian ialah beberapa juta dolar setiap bahan dan tempoh tiga tahun atau empat tahun mungkin diperlukan untuk diselesaikan.

Ujian-ujian ketoksikan ini memberikan, dalam kata-kata laporan tahun 2006 [[Akademi Sains Kebangsaan Amerika Syarikat]], "maklumat kritikal untuk mentaksir potensi bahaya dan risiko". Ujian haiwan mungkin terlebih menganggarkan risiko, dengan hasil keputusan [[positif palsu dan negatif palsu|positif palsu]] yang menjadi masalah tertentu, tetapi positif palsu kelihatannya tidak terlalu lazim sehingga mengekang. Kebolehubahan dari segi hasil keputusan timbul daripada penggunaan kesan daripada dos tinggi bagi bahan kimia dalam bilangan kecil bagi haiwan makmal untuk mencuba untuk meramalkan kesan daripada dos rendah dalam bilangan besar bagi manusia. Walaupun hubungan wujud, pendapat terbelah bahagi tentang cara untuk menggunakan data tentang satu spesies untuk meramalkan tahap tepat bagi risiko pada spesies lain.

Saintis menghadapi tekanan semakin membesar untuk menjauhi penggunaan ujian ketoksikan haiwan tradisional untuk menentukan sama ada bahan kimia yang dikilangkan adalah selamat. Antara pelbagai pendekatan kepada penilaian ketoksikan, pendekatan yang telah menarik minat semakin meningkat ialah kaedah penderiaan *in vitro* berasaskan sel yang menggunakan pendarfluor.

====Pengujian kosmetik====

Pengujian kosmetik pada haiwan adalah khususnya berkontroversi. Ujian sedemikian, yang masih dijalankan di Amerika Syarikat, melibatkan ketoksikan umum, kerengsaan mata dan kulit, [[kefototoksikan]] (ketoksikan yang dicetuskan oleh cahaya [[sinar ultraungu|ultralembayung]]) dan kemutagenan.

Pengujian kosmetik terhadap haiwan dilarang di India, di United Kingdom, di Kesatuan Eropah, di Israel, dan di Norway, sementara perundangan di Amerika Syarikat dan di Brazil sedang mempertimbangkan larangan serupa. Pada tahun 2002, selepas 13 tahun perbincangan, Kesatuan Eropah bersetuju untuk secara berperingkat-peringkat memperkenalkan larangan hampir keseluruhan bagi penjualan kosmetik teruji haiwan menjelang tahun 2009 dan untuk melarang semua pengujian haiwan berkaitan dengan kosmetik. Perancis, yang merupakan rumah kepada syarikat kosmetik terbesar di dunia, iaitu [[L'Oréal]], telah membantah usul larangan itu dengan mengemukakan kes di [[Mahkamah Keadilan Eropah]] di [[Luxembourg]] dan meminta agar larangan itu dibatalkan. Larangan itu juga ditentang oleh Persekutuan Eropah untuk Bahan Kosmetik, yang mewakili 70 buah syarikat di Switzerland, di Belgium, di Perancis, di Jerman, dan di Itali. Pada Oktober 2014, India meluluskan undang-undang lebih ketat yang turut melarang pengimportan sebarang produk kosmetik yang diuji pada haiwan.

===Pengujian ubat===
Sebelum awal abad ke-20, undang-undang yang mengawal atur ubat adalah longgar. Buat masa ini, semua produk farmasi baharu menjalani pengujian haiwan ketat sebelum dilesenkan untuk kegunaan manusia. Ujian terhadap produk farmasi melibatkan yang berikut:
* ujian metabolisme, yang menyiasat [[farmakokinetik]]—cara ubat diserap, [[metabolisme dadah|dimetabolismekan]], dan [[perkumuhan|dikumuhkan]] oleh badan apabila diperkenalkan secara lisan, [[terapi dalam vena|dalam vena]], intraperitoneal, [[suntikan intraotot|dalam otot]], atau [[tampalan transdermal|transdermal]].
* ujian toksikologi, yang mengukur [[ketoksikan akut]], ketoksikan subakut, dan [[ketoksikan kronik]]. Ketoksikan akut dikaji dengan menggunakan peningkatan dos sehingga tanda ketoksikan menjadi jelas. Perundangan Eropah semasa menuntut agar "ujian ketoksikan akut mesti dijalankan pada dua spesies mamalia atau lebih" yang meliputi "sekurang-kurangnya dua laluan pemberian berlainan". Ketoksikan subakut adalah bilamana ubat diberikan kepada haiwan selama empat minggu hingga enam minggu dalam dos di bawah paras yang padanya ubat berkenaan menyebabkan keracunan cepat, untuk membuat penemuan jika sebarang [[metabolisme dadah|metabolit ubat]] bertokok seiring dengan masa. Pengujian untuk ketoksikan kronik dapat berlangsung sehingga dua tahun dan, di Kesatuan Eropah, dikehendaki melibatkan dua spesies mamalia, salah satu daripadanya mesti bukan rodensia.
* kajian kemujaraban, yang menguji sama ada ubat uji kaji berfungsi dengan mengaruh penyakit sesuai pada haiwan. Ubat kemudiannya diberikan dalam [[percubaan terkawal terawak|percubaan terkawal buta duaan]], yang membolehkan penyelidik menentukan kesan daripada ubat dan lengkung [[hubungan dos–gerak balas|dos–gerak balas]].
* ujian spesifik terhadap fungsi pembiakan, ketoksikan embrio, atau potensi karsinogenik kesemuanya boleh diwajibkan oleh undang-undang, bergantung pada hasil keputusan bagi kajian lain dan jenis ubat yang diuji.

===Pendidikan===
20 juta ekor haiwan dianggarkan digunakan setiap tahun untuk tujuan pendidikan di Amerika Syarikat termasuk, latihan pemerhatian bilik kelas, diseksi, dan pembedahan haiwan hidup. Katak, [[babi janin]], kerakap, kucing, cacing tanah, belalang, udang getak, dan tapak sulaiman lazimnya digunakan dalam diseksi bilik kelas. Alternatif kepada penggunaan haiwan dalam diseksi bilik kelas digunakan secara meluas, dengan banyak negeri dan daerah sekolah di Amerika Syarikat yang mewajibkan agar pelajar ditawari pilihan untuk tidak mendiseksi. Dengan mengupas ketersediaan meluas bagi alternatif dan kemusnahan spesies katak tempatan, India melarang diseksi pada tahun 2014.

Institut Artropod Sonoran menganjurkan Persidangan Invertebrat dalam Pendidikan dan Pemuliharaan tahunan untuk membincangkan penggunaan invertebrat dalam pendidikan. Terdapat juga usaha di banyak negara untuk mencari alternatif kepada penggunaan haiwan dalam pendidikan. Pangkalan data NORINA, yang diselenggarakan oleh Norecopa, menyenaraikan produk yang dapat digunakan sebagai alternatif atau suplemen kepada penggunaan haiwan dalam pendidikan dan dalam pelatihan bagi kakitangan yang bekerja dengan haiwan. Ini termasuk alternatif kepada diseksi di sekolah. [[InterNICHE]] mempunyai pangkalan data serupa dan sistem pinjaman.

Pada November 2013, syarikat yang berpangkalan di Amerika Syarikat, iaitu Backyard Brains, mengeluarkan untuk dijual kepada orang ramai perkara yang digelar "Roboroach", iaitu "beg galas elektronik" yang dapat dilekapkan pada [[lipas]]. Pengendali dikehendaki mengamputasi [[sesungut]] lipas, menggunakan kertas pasir untuk melusuhkan cangkerang, memasukkan wayar ke dalam [[toraks]], dan kemudian menggam [[elektrod]] dan [[papan litar tercetak|papan litar]] pada belakang serangga itu. [[Aplikasi mudah alih|Aplikasi telefon bimbit]] kemudiannya dapat digunakan untuk mengawalnya melalui [[Bluetooth]]. Telah ada cadangan bahawa penggunaan peranti sedemikian mungkin merupakan alat bantu pengajaran yang dapat menggalakkan minat dalam sains. Pembuat "Roboroach" telah dibiayai oleh [[Institut Kesihatan Mental Kebangsaan]] dan menyatakan bahawa peranti itu diniatkan untuk menggalakkan kanak-kanak menjadi berminat dalam [[neurosains]].

===Pertahanan===
Haiwan digunakan oleh pihak tentera untuk membangunkan senjata, vaksin, teknik bedah medan tempur, dan pakaian pertahanan. Sebagai contoh, pada tahun 2008, [[Agensi Projek Penyelidikan Lanjutan Pertahanan]] Amerika Syarikat menggunakan babi hidup untuk mengkaji kesan daripada letupan [[alat letupan reka ganti]] terhadap organ dalaman, terutamanya otak.

Dalam tentera Amerika Syarikat, [[kambing]] lazimnya digunakan untuk melatih [[medik tempur]]. Kambing telah menjadi spesies haiwan utama yang digunakan untuk tujuan ini selepas Pentagon menghentikan penggunaan anjing untuk latihan perubatan pada tahun 1980-an. Walaupun [[boneka pakaian#Pendidikan perubatan|boneka]] moden yang digunakan dalam latihan perubatan adalah agak cekap dalam mensimulasikan tingkah laku tubuh manusia, sesetengah pelatih berasa bahawa "latihan dengan kambing memberikan rasa kesegeraan yang hanya dapat diberikan oleh trauma kehidupan sebenar". Namun begitu, pada tahun 2014, [[Pengawal Pantai Amerika Syarikat]] mengumumkan bahawa pihaknya akan mengurangkan bilangan haiwan yang digunakan dalam latihannya sebanyak separuh selepas [[People for the Ethical Treatment of Animals|PETA]] mengeluarkan video yang menunjukkan anggota Pengawal yang memotong anggota badan pada kambing tidak sedar dengan pemangkas pokok dan menyebabkan kecederaan lain dengan senapang patah, pistol, kapak, dan skalpel. Pada tahun sama, dengan mengupas ketersediaan simulator manusia dan alternatif lain, Jabatan Pertahanan mengumumkan bahawa pihaknya akan mula mengurangkan bilangan haiwan yang digunakan dalam pelbagai program latihan. Pada tahun 2013, beberapa pusat perubatan [[Tentera Laut Amerika Syarikat|Tentera Laut]] berhenti menggunakan feret dalam latihan intubasi selepas aduan daripada PETA.

Selain Amerika Syarikat, enam daripada 28 buah negara NATO, termasuk Poland dan Denmark, menggunakan haiwan hidup untuk latihan medik tempur.

==Etika==
Kebanyakan haiwan [[eutanasia|dieutanasia]] selepas digunakan dalam uji kaji. [[Sumber haiwan makmal]] berbeza-beza antara negara dan spesies; kebanyakan haiwan dibiakbakakan khusus untuk tujuan, sementara sebahagian kecil ditangkap di alam liar atau dibekalkan oleh penjual yang mendapatkannya daripada lelongan dan [[tempat perlindungan haiwan|tempat kurungan]]. Penyokong penggunaan haiwan dalam uji kaji, seperti [[Royal Society]], berhujah bahawa hampir setiap pencapaian perubatan pada abad ke-20 bergantung pada penggunaan haiwan dengan sesuatu cara. Institut untuk Penyelidikan Haiwan Makmal [[Akademi Sains Kebangsaan Amerika Syarikat]] telah berhujah bahawa pengujian haiwan tidak dapat digantikan oleh [[kembar digital|model komputer canggih]] sekalipun, yang tidak dapat menangani interaksi amat kompleks antara molekul, sel, tisu, organ, organisma, dan persekitaran. Pertubuhan [[hak haiwan]]—seperti [[People for the Ethical Treatment of Animals|PETA]] dan [[Cruelty Free International|BUAV]]—mempersoalkan keperluan dan kesahihan pengujian haiwan, dengan berhujah bahawa ini adalah [[kekejaman terhadap haiwan|kejam]] dan dikawal atur dengan buruk, bahawa kemajuan perubatan sebenarnya dihalang oleh model haiwan menyesatkan yang tidak dapat dengan pasti meramalkan kesan pada manusia, bahawa sesetengah ujian adalah lapuk, bahawa kos melebihi faedahnya, atau bahawa haiwan mempunyai hak intrisik untuk tidak digunakan atau dimudaratkan dalam pengujikajian.

===Sudut pandangan===


Persoalan moral dan persoalan etika yang dibangkitkan dengan melakukan uji kaji terhadap haiwan tertakluk kepada perdebatan dan sudut pandangan telah beranjak dengan ketara sepanjang abad ke-20. Masih terdapat perselisihan tentang pilihan tatacara yang berguna untuk pilihan tujuan, serta perselisihan tentang prinsip etika yang diterapkan untuk pilihan spesies.

Tinjauan Gallup tahun 2015 mendapati bahawa 67% daripada rakyat Amerika "sangat bimbang" atau "agak bimbang" tentang haiwan yang digunakan dalam penyelidikan. Tinjauan pendapat Pew yang diambil pada tahun sama mendapati bahawa 50% daripada jumlah orang dewasa Amerika menentang penggunaan haiwan dalam penyelidikan.

Namun begitu, pelbagai sudut pandangan wujud. Pandangan bahawa haiwan mempunyai hak moral ([[hak haiwan]]) ialah pendirian falsafah yang diusulkan oleh [[Tom Regan]], dalam ramai orang, yang berhujah bahawa haiwan ialah makhluk yang mempunyai kepercayaan dan keinginan dan, oleh itu, ialah "subjek kehidupan" yang mempunyai nilai moral dan, oleh itu, hak moral. Regan masih memandang perbezaan etika antara pembunuhan manusia dengan pembunuhan haiwan bukan manusia dan berhujah bahawa untuk menyelamatkan manusia ada keizinan untuk membunuh haiwan bukan manusia. Demikian juga, pandangan "dilema moral" mencadangkan bahawa pengelakan potensi manfaat kepada manusia adalah tidak boleh diterima atas alasan sama dan menganggap isu itu sebagai dilema dalam penyeimbangan mudarat sedemikian kepada manusia dengan mudarat yang dilakukan kepada haiwan dalam penyelidikan. Sebaliknya, [[faham penghapusan (hak haiwan)|pandangan ahli faham penghapusan dalam hak haiwan]] berpendirian bahawa tiada justifikasi moral untuk sebarang penyelidikan memudaratkan terhadap haiwan yang tidak memberikan manfaat kepada haiwan individu. [[Bernard Rollin]] berhujah bahawa manfaat kepada manusia tidak dapat melebihi penderitaan haiwan dan bahawa manusia tidak mempunyai hak moral untuk menggunakan haiwan dengan cara yang tidak memberikan manfaat kepada individu itu. [[Donald Watson]] telah menyatakan bahawa [[viviseksi]] dan pengujikajian haiwan "barang kali merupakan yang terkejam antara semua serangan Manusia terhadap segala Ciptaan." Satu lagi kedudukan menonjol ialah kedudukan ahli falsafah [[Peter Singer]], yang berhujah bahawa tiada alasan untuk menyertakan spesies sesuatu makhluk dalam pertimbangan sama ada penderitaannya adalah penting dalam pertimbangan moral [[utilitarianisme|utilitarian]]. [[Malcolm Macleod]] dan rakan usaha sama berhujah bahawa kebanyakan kajian haiwan [[kawalan saintifik|terkawal]] tidak menggunakan [[percubaan terkawal terawak|perawakan]], [[uji kaji buta|penyembunyian peruntukan]], dan pentaksiran kesudahan [[uji kaji buta|membutakan]] dan bahawa kegagalan untuk menggunakan ciri-ciri ini membesar-besarkan manfaat ketara bagi ubat yang diuji pada haiwan, lalu membawa kepada kegagalan untuk menterjemahkan banyak penyelidikan haiwan untuk manfaat manusia.

Pemerintah seperti Belanda dan New Zealand telah bergerak balas terhadap kebimbangan orang awam dengan mengharamkan uji kaji invasif terhadap kelas tertentu primat bukan manusia, khususnya [[Hominidae|beruk besar]]. Pada tahun 2015, cimpanzi kurungan di Amerika Syarikat ditambahkan ke dalam [[Akta Spesies Terancam 1973|Akta Spesies Terancam]], lalu menambahkan sekatan baharu kepada mereka yang berhasrat untuk beruji kaji dengannya. Demikian juga, dengan mengutip pertimbangan etika dan ketersediaan kaedah penyelidikan alternatif, [[Institut Kesihatan Kebangsaan]] Amerika Syarikat mengumumkan pada tahun 2013 bahawa pihaknya akan secara mendadak mengurangkan dan akhirnya menghentikan uji kaji terhadap cimpanzi.

Pemerintah British telah menghendaki agar kos kepada haiwan dalam uji kaji ditimbang dengan pendapatan pengetahuan. Sesetengah sekolah perubatan dan agensi di China, di Jepun, dan di Korea Selatan telah membina [[tugu]] untuk haiwan terbunuh. Di Jepun, juga terdapat perkhidmatan peringatan tahunan, iaitu *Ireisai* () untuk haiwan yang dikorbankan di sekolah perubatan.


Pelbagai kes spesifik tentang pengujian haiwan telah menarik perhatian, termasuk kedua-dua contoh penyelidikan saintifik bermanfaat dan contoh pelanggaran etika dakwaan oleh mereka yang menjalankan ujian. Sifat asas bagi [[pengecutan otot|fisiologi otot]] ditentukan dengan kerja yang dilakukan dengan menggunakan otot katak (termasuk mekanisme penjanaan daya bagi semua otot, hubungan panjang-tegangan, dan lengkung daya-halaju) dan katak masih menjadi model organisma pilihan kerana kemandirian lama bagi otot secara *in vitro* dan kemungkinan pengasingan persiapan [[otot rangka#Kelajuan sentak|gentian tunggal]] (tidak mungkin pada organisma lain). [[Terapi fizikal]] moden dan pemahaman serta rawatan kecelaruan otot adalah berdasarkan kerja ini dan kerja seterusnya pada tikus (kerap direkayasa untuk mengekspresikan keadaan penyakit seperti [[distrofi otot]]). Pada Februari 1997, sebuah pasukan di [[Institut Roslin]] di Scotland mengumumkan kelahiran [[Dolly (biri-biri)|Dolly]] si biri-biri, iaitu mamalia pertama yang [[klon|diklon]] daripada [[sel somatik]] dewasa.

Kebimbangan telah dibangkitkan mengenai penganiayaan terhadap primat yang menjalani pengujian. Pada tahun 1985, kes [[serbuan makmal 1985 Universiti California, Riverside|Britches]], iaitu seekor beruk *Macaca* di [[Universiti California, Riverside]], mendapat perhatian awam. Kelopak matanya ditutup dengan jahitan dan ia mempunyai penderia sonar di atas kepalanya sebagai sebahagian daripada uji kaji untuk menguji peranti [[penggantian deria]] untuk orang buta. Makmal itu diserbu oleh [[Animal Liberation Front]] pada tahun 1985, yang mengeluarkan Britches dan 466 ekor haiwan lain. Institut Kesihatan Kebangsaan menjalankan penyiasatan lapan bulan dan berkesimpulan, walau bagaimanapun, bahawa tiada tindakan pembetulan diperlukan. Semasa tahun 2000-an, kes lain telah menjadi tajuk utama, termasuk uji kaji di [[primat Universiti Cambridge|Universiti Cambridge]] dan di [[uji kaji primat di Universiti Columbia|Universiti Columbia]] pada tahun 2002. Pada tahun 2004 dan tahun 2005, video menyamar mengenai kakitangan di sebuah prasarana pengujian haiwan di [[Vienna, Virginia|Virginia]] yang dimiliki oleh Covance (kini [[Fortrea]]) dirakam oleh [[People for the Ethical Treatment of Animals]] (PETA). Ikutan penyebaran rakaman itu, Jabatan Pertanian Amerika Syarikat mendenda syarikat itu sebanyak $8,720 untuk 16 kutipan, tiga daripadanya melibatkan monyet makmal; kutipan lain melibatkan isu pentadbiran dan peralatan.

===Ancaman kepada penyelidik===
Ancaman keganasan terhadap penyelidik haiwan adalah tidak jarang.

Pada tahun 2006, seorang penyelidik primat di [[Universiti California, Los Angeles]] (UCLA) menghentikan uji kaji di makmal beliau selepas ancaman daripada penggiat hak haiwan. Penyelidik itu telah menerima geran untuk menggunakan 30 ekor beruk *Macaca* untuk uji kaji penglihatan; setiap beruk dianestesia untuk uji kaji fisiologi tunggal yang berlangsung sehingga 120 jam dan kemudian dieutanasia. Nama, nombor telefon, dan alamat penyelidik itu disiarkan di tapak web [[Primate Freedom Project]]. Tunjuk perasaan diadakan di hadapan rumah beliau. [[Bom petrol]] ditempatkan di anjung di tempat yang dipercayai sebagai rumah seorang lagi penyelidik primat UCLA; sebaliknya, bom petrol itu secara tidak sengaja tertinggal di anjung seorang wanita tua yang tidak berkaitan dengan universiti. [[Animal Liberation Front]] mengaku bertanggungjawab atas serangan itu. Sebagai hasil daripada kempen itu, penyelidik itu mengirimkan e-mel kepada Primate Freedom Project dengan menyatakan "anda menang" dan "tolong jangan ganggu keluarga saya lagi". Dalam insiden lain di UCLA pada Jun 2007, [[Revolutionary Cells – Animal Liberation Brigade|Animal Liberation Brigade]] menempatkan bom di bawah kereta milik ahli [[oftalmologi]] kanak-kanak UCLA yang beruji kaji terhadap kucing dan beruk resus; bom itu mempunyai fius rosak dan tidak meledak.

Pada tahun 1997, PETA merakam kakitangan daripada [[Huntingdon Life Sciences]], yang menunjukkan anjing yang dianiayai. Pekerja yang bertanggungjawab dipecat, dengan dua perintah khidmat masyarakat yang diberikan dan diarahkan untuk membayar kos £250, juruteknik makmal pertama telah didakwa kerana kekejaman terhadap haiwan di United Kingdom. Kempen [[Stop Huntingdon Animal Cruelty]] menggunakan taktik daripada bantahan tanpa kekerasan kepada pengeboman api dakwaan terhadap rumah yang dimiliki oleh pegawai eksekutif yang dikaitkan dengan klien dan pelabur HLS. [[Pusat Undang-undang Kemiskinan Selatan]], yang memantau ekstremisme dalam negeri Amerika Syarikat, telah memerihalkan *modus operandi* SHAC sebagai "taktik keganasan secara terang-terangan yang serupa dengan taktik ekstremis antipengguguran" dan, pada tahun 2005, seorang pegawai dalam divisyen antikeganasan FBI merujuk kegiatan SHAC di Amerika Syarikat sebagai ancaman pengganas dalam negeri. 13 orang ahli SHAC dipenjarakan selama antara 15 bulan dengan sebelas tahun atas tuduhan subahat untuk memeras ugut atau memudaratkan HLS dan pembekal-pembekalnya.

Serangan-serangan ini—serta insiden serupa yang menyebabkan [[Pusat Undang-undang Kemiskinan Selatan]] mengisytiharkan pada tahun 2002 bahawa gerakan hak haiwan telah "jelas-jelas berpaling ke arah yang lebih ekstrem"—mendorong pemerintah Amerika Syarikat untuk meluluskan [[Akta Keganasan Perusahaan Haiwan]] dan pemerintah United Kingdom untuk menambahkan kesalahan "Intimidasi orang-orang yang berhubung dengan pertubuhan penyelidikan haiwan" ke dalam [[Akta Jenayah Terancang Serius dan Polis 2005]]. Perundangan sedemikian dan penangkapan dan pemenjaraan penggiat mungkin telah mengurangkan kejadian serangan.

===Kritikan saintifik===
[[Semakan sistematik]] telah menunjukkan bahawa pengujian haiwan kerap gagal untuk tepat-tepat mencerminkan kesudahan pada manusia. Sebagai contoh, semakan tahun 2013 mencatat bahawa sekitar 100 vaksin telah ditunjukkan mencegah HIV pada haiwan, namun tiada satu pun yang telah berkesan pada manusia. Kesan yang terlihat pada haiwan mungkin tidak direplikasi pada manusia, dan sebaliknya. Banyak [[kortikosteroid]] menyebabkan kecacatan kelahiran pada haiwan, tetapi tidak pada manusia. Sebaliknya, [[talidomida]] menyebabkan kecacatan kelahiran serius pada manusia, tetapi tidak pada sesetengah haiwan seperti mencit (walau bagaimanapun, itu menyebabkan kecacatan kelahiran pada arnab). Kertas tahun 2004 berkesimpulan bahawa banyak penyelidikan haiwan disia-siakan kerana ulasan sistemik tidak digunakan dan kerana metodologi lemah. Semakan tahun 2006 mendapati berbilang kajian yang dalamnya terdapat hasil berpotensi untuk ubat baharu pada haiwan, tetapi kajian klinikal manusia tidak menunjukkan hasil keputusan sama. Para penyelidik mencadangkan bahawa ini mungkin disebabkan oleh bias penyelidik atau hanya kerana model haiwan tidak setepatnya mencerminkan biologi manusia. Kekurangan semakan meta mungkin sebahagiannya dipersalahkan. Metodologi lemah ialah isu dalam banyak kajian. Sebuah kajian tahun 2009 mencatat bahawa banyak uji kaji haiwan tidak menggunakan [[uji kaji buta]], iaitu satu unsur utama bagi banyak kajian saintifik yang dalamnya penyelidik tidak diberitahu tentang bahagian kajian yang dikerjakan untuk mengurangkan bias. Kertas tahun 2021 mendapati, dalam sampel kajian Open Access Alzheimer Disease, bahawa jika pengarang meninggalkan daripada judul bahawa uji kaji dilakukan pada tikus, judul berita menyusul dan akibatnya di Twitter adalah lebih tinggi.

===Aktivisme===

Terdapat pelbagai contoh tentang penggiat yang menggunakan permintaan [[Akta Kebebasan Maklumat (Amerika Syarikat)|Akta Kebebasan Maklumat]] (FOIA) untuk mendapatkan maklumat tentang pembiayaan pembayar cukai bagi pengujian haiwan. Sebagai contoh, White Coat Waste Project, iaitu sekumpulan penggiat yang berpendirian bahawa pembayar cukai tidak perlu membayar $20 bilion setiap tahun untuk uji kaji terhadap haiwan, bertegas bahawa [[Institut Alergi dan Penyakit Berjangkit Kebangsaan]] menyediakan wang pembayar cukai sebanyak $400,000 untuk membiayai uji kaji yang dalamnya 28 ekor *beagle* dijangkiti oleh parasit penyebab penyakit. White Coat Waste Project mendapati laporan bahawa anjing yang mengambil bahagian dalam uji kaji itu "bersuara kesakitan" selepas disuntik dengan bahan asing. Ikutan kemarahan awam, [[People for the Ethical Treatment of Animals]] (PETA) membuat gesaan supaya semua ahli [[Institut Kesihatan Kebangsaan]] meletak jawatan berkuat kuasa serta-merta dan bahawa terdapat "keperluan untuk mencari pengarah NIH baharu untuk menggantikan [[Francis Collins]] yang akan berhenti yang akan menghentikan penyelidikan yang melanggar maruah haiwan bukan manusia".

===Perdebatan terdahulu===

Semakin uji kaji terhadap haiwan meningkat, terutamanya amalan viviseksi, demikian juga kritikan dan kontroversi. Pada tahun 1655, penyokong fisiologi [[Galen]], iaitu [[Edmund O'Meara]], berkata bahawa "penyeksaan menyedihkan daripada viviseksi menempatkan badan dalam keadaan tidak semula jadi". O'Meara dan yang lain berhujah bahawa kesakitan dapat menjejaskan fisiologi haiwan semasa viviseksi, lalu menjadikan hasil keputusan tidak boleh dipercayai. Terdapat juga bantahan secara etika, yang berpendapat bahawa manfaat kepada manusia tidak mewajarkan kemudaratan kepada haiwan. Bantahan awal terhadap pengujian haiwan juga datang dari sudut lain—ramai orang percaya haiwan adalah lebih rendah daripada manusia dan sangat berbeza sehingga hasil keputusan daripada haiwan tidak dapat digunakan untuk manusia.

Di sisi lain perdebatan, mereka yang menyokong pengujian haiwan berpendirian bahawa uji kaji terhadap haiwan adalah perlu untuk memajukan pengetahuan perubatan dan biologi. [[Claude Bernard]]—yang kadang-kadang dikenali sebagai "putera para vivisektor" dan bapa fisiologi dan yang isterinya, [[Marie Françoise Bernard|Marie Françoise Martin]], mengasaskan persatuan antiviviseksi pertama di Perancis pada tahun 1883—terkenal menulis pada tahun 1865 bahawa "sains hidupan ialah dewan hebat dan mempesonakan yang dapat dicapai hanya dengan melalui dapur panjang dan menyeramkan." Dengan berhujah bahawa "uji kaji terhadap haiwan [...] adalah sepenuhnya untuk [[toksikologi]] dan kebersihan manusia [...] kesan daripada bahan-bahan ini adalah sama pada manusia seperti pada haiwan, kecuali perbezaan darjah", Bernard menetapkan pengujikajian haiwan sebagai sebahagian daripada [[kaedah saintifik]] standard.

Pada tahun 1896, ahli fisiologi dan pakar perubatan [[Walter Bradford Cannon|Dr. Walter B. Cannon]] berkata "Para penentang viviseksi merupakan yang kedua daripada dua jenis yang diterangkan oleh Theodore Roosevelt apabila beliau berkata, 'Akal tanpa hati nurani dapat membawa kepada jenayah, tetapi hati nurani tanpa akal dapat membawa kepada kebodohan, yang merupakan pengasuh kepada jenayah.'" Pembahagian ini antara kumpulan penyokong pengujian haiwan dengan kumpulan penentang pengujian haiwan pertama kali mendapat perhatian umum semasa [[peristiwa Anjing Perang]] pada awal tahun 1900-an, apabila beratus-ratus mahasiswa perubatan bertempur dengan penentang viviseksi dan pihak polis atas acara peringatan tentang seekor anjing terviviseksi.

Pada tahun 1822, [[Akta Layanan Kejam terhadap Lembu 1822|undang-undang perlindungan haiwan]] pertama digubal di parlimen British, disusuli oleh [[Akta Kekejaman terhadap Haiwan 1876]], iaitu undang-undang pertama yang ditujukan khusus untuk pengawalaturan pengujian haiwan. Perundangan itu digalakkan oleh [[Charles Darwin]], yang menulis kepada [[Ray Lankester]] pada Mac 1871: "Engkau bertanya tentang pendapat aku tentang viviseksi. Aku agak bersetuju bahawa itu adalah wajar untuk penyiasatan betul mengenai fisiologi; tetapi bukan untuk rasa ingin tahu keji dan menjijikkan semata-mata. Itu ialah subjek yang membuat aku muak dengan seram, jadi aku tidak akan menyebut sepatah kata lagi tentangnya, jika tidak demikian aku tidak akan tidur pada malam ini." Sebagai respons kepada pelobian oleh penentang viviseksi, beberapa pertubuhan didirikan di Britain untuk mempertahankan penyelidikan haiwan: [[The Physiological Society]] dibentuk pada tahun 1876 untuk memberi ahli fisiologi "faedah dan perlindungan bersama", Association for the Advancement of Medicine dibentuk pada tahun 1882 dan bertumpu pada penggubalan dasar, dan [[Research Defence Society]] (kini dikenali sebagai [[Understand Animal Research]]) dibentuk pada tahun 1908 untuk "menyampaikan pengetahuan tentang hakikat tentang uji kaji terhadap haiwan di negara ini; kepentingan sangat besar kepada kebajikan manusia daripada uji kaji sedemikian dan penyelamatan besar bagi nyawa dan kesihatan manusia yang secara langsung diatributkan kepadanya".

Penentangan terhadap penggunaan haiwan dalam penyelidikan perubatan pertama kali timbul di Amerika Syarikat semasa tahun 1860-an, apabila [[Henry Bergh]] mengasaskan [[Persatuan Pencegahan Kekejaman terhadap Haiwan Amerika Syarikat]] (ASPCA), dengan pertubuhan antiviviseksi khusus pertama Amerika yang merupakan American AntiVivisection Society (AAVS), yang diasaskan pada tahun 1883. Penentang viviseksi pada era itu pada umumnya percaya bahawa penyebaran belas kasihan ialah penyebab besar bagi ketamadunan dan viviseksi adalah kejam. Walau bagaimanapun, di Amerika Syarikat, usaha penentang viviseksi dikalahkan di setiap badan perundangan, jauh diatasi oleh pertubuhan unggul dan pengaruh komuniti perubatan. Secara keseluruhannya, gerakan ini mempunyai hanya sedikit kejayaan perundangan sehingga kelulusan [[Akta Kebajikan Haiwan 1966|Akta Kebajikan Haiwan Makmal]], pada tahun 1966.

Kemajuan sebenar dari segi pemikiran tentang hak haiwan terbina di atas "teori keadilan" (1971) oleh ahli falsafah John Rawls dan hasil kerja tentang etika oleh ahli falsafah Peter Singer.

==Alternatif==

Kebanyakan saintis dan pemerintah menyatakan bahawa pengujian haiwan patut menyebabkan sesedikit penderitaan kepada haiwan yang mungkin dan bahawa ujian haiwan hanya patut dilakukan apabila tiada alternatif. "[[Tiga R (penyelidikan haiwan)|Tiga R]]" ialah [[kewajipan#Kewajipan dan kemoralan|prinsip]] panduan untuk penggunaan haiwan dalam penyelidikan di kebanyakan negara. Walaupun penggantian haiwan, iaitu alternatif kepada haiwan, ialah salah satu prinsip, skopnya adalah jauh lebih luas. Walaupun prinsip sedemikian telah dialu-alukan sebagai satu langkah ke hadapan oleh sesetengah kumpulan kebajikan haiwan, prinsip ini juga telah dikritik sebagai prinsip yang lapuk menurut penyelidikan semasa dan mempunyai kesan amali kecil dalam penambahbaikan kebajikan haiwan. Saintis dan jurutera di [[Institut Wyss untuk Kejuruteraan Ilham Biologi|Institut Wyss]] Harvard telah mencipta "organ pada cip", termasuk "paru-paru pada cip" dan "tali perut pada cip". Penyelidik dalam cellasys di Jerman membangunkan "kulit pada cip". Peranti kecil ini mengandungi sel manusia dalam sistem 3 dimensi yang mengajuk organ manusia. Cip ini dapat digunakan sebagai pengganti kepada haiwan dalam penyelidikan penyakit, pengujian ubat, dan ujian ketoksikan *in vitro*. Penyelidik juga telah mula menggunakan biopencetak 3D untuk mencipta tisu manusia untuk pengujian *in vitro*.

Satu lagi kaedah penyelidikan bukan haiwan ialah simulasi *in silico* atau simulasi komputer dan pemodelan matematik yang bertujuan untuk menyiasat dan akhirnya meramalkan ketoksikan dan kesan ubat terhadap manusia tanpa menggunakan haiwan. Ini dilakukan dengan menyiasat sebatian ujian pada tahap molekul dengan menggunakan kemajuan terkini dalam keupayaan teknologi dengan matlamat akhir untuk mencipta rawatan yang unik untuk setiap pesakit. Pemberian [[mikrodos]] ialah satu lagi alternatif kepada penggunaan haiwan dalam pengujikajian. Pemberian mikrodos ialah proses bilamana sukarelawan diberi dos kecil bagi sebatian ujian yang membolehkan penyelidik menyiasat kesan farmakologinya tanpa memudaratkan sukarelawan. Pemberian mikrodos dapat menggantikan penggunaan haiwan dalam penyaringan ubat praklinikal dan dapat mengurangkan bilangan haiwan yang digunakan dalam pengujian keselamatan dan ketoksikan. Kaedah alternatif tambahan termasuk [[tomografi pancaran positron]] (PET), yang membolehkan pengimbasan [[otak manusia]] secara *in vivo'', dan kajian epidemiologi perbandingan tentang faktor risiko penyakit dalam kalangan populasi manusia. Simulator dan program komputer juga telah menggantikan penggunaan haiwan dalam diseksi, pengajaran, dan latihan.

Badan rasmi seperti Pusat Eropah untuk Pengesahan Kaedah Ujian Alternatif Suruhanjaya Eropah, Jawatankuasa Penyelaras Antara Agensi untuk Pengesahan Kaedah Alternatif di Amerika Syarikat, ZEBET di Jerman, dan Pusat Penilaian Kaedah Penggantian Uji Kaji Haiwan Jepun (dalam banyak-banyak) turut menggalakkan dan menyebarkan 3R. Badan-badan ini terutamanya didorong dengan bergerak balas terhadap syarat pengawalaturan, seperti menyokong larangan pengujian kosmetik di Kesatuan Eropah dengan mengesahkan kaedah alternatif. Perkongsian Eropah untuk Pendekatan Alternatif kepada Pengujian Haiwan berfungsi sebagai penghubung antara Suruhanjaya Eropah dengan perindustrian. European Consensus-platform for Alternatives menyelaraskan usaha dalam kalangan negara anggota Kesatuan Eropah. Pusat akademik juga menyiasat alternatif, termasuk Pusat untuk Alternatif kepada Pengujian Haiwan di Universiti Johns Hopkins dan NC3Rs di United Kingdom.

## Lihat juga

* Babi Wuzhishan
* Haiwan kawalan jauh
* Kesan dadah psikoaktif terhadap haiwan
* Kubus Bateson
* Mikrofisiometri
* Pengimejan praklinikal
* Penyelidikan subjek manusia
* Penyuapan palsu
* Prinsip Krogh
* Spesies sentinel
* The People's Petition
* U.S. Meat Animal Research Center
* Wanita dan pembelaan haiwan

## Catatan

## Rujukan

### Kutipan

### Bibliografi
* 

## Bacaan lanjut

* 
* 
* 

## Pautan luar
*